Indie jokoen iraultza! - Berriak - Game Erauntsia - Bideojokoak euskaraz\nIurgi Bilbao | 2015/06/15 10:00 Artikuluak\nAzken aldian indie-a modan jartzen ari dela dirudi. Liburuak, musika, filmak eta baita bideojokoak ere. Indie games delakoek jasan duten gorakada edonon nabari daiteke. Izan ere, hau Indie Totem sortzearen arrazoietako bat izan liteke.\nNork ez du jada indie-a ezagutzen? Arrakastaz edo onarpen publikoaz kezkatu gabe, pieza ikusgarri eta berritzaileak sortzeko prest dauden pertsona talde txikien ideia erromantikoa. Baina... zergatik dira hain bereziak?\nJokoaren sortzailea eta publisher-a talde edo pertsona bera direnean, bideojokoa indie dela esan ohi da. Hala ere, gehiengoek garapena eta sustapena alde desberdinetatik lantzen dituzte. Gauzak horrela, sortzaileek ikuspegi artistikoa ahalik eta gehien jorratzen saiatzen diren arren, askotan publisher-ak du azken hitza. Egoera honek garatzaileen sormena mugatzen du eta produktu berritzaileak egiteko aukera ezin hobea galdu. Orain arte funtzionatu ohi duen formula (Call of Duty/FIFA/Assassins) baldin bada... zergatik aldatu bada?\nIndie jokoek ez dutelako sormen mugarik. Bideojoko hauek pertsona berak garatu eta saldu ditzakeelako, hirugarren baten menpe egon beharrik gabe. Hau da, garatzailea bera izango da dirua lortzeaz, marketinaz eta harreman publikoaz kezkatu beharko dena. Mereziko ote du hainbesterako lanak? Produktu berritzaileak garatzeko sormen askatasuna, nahiz eta beti ondo ez irten, nahikoa sari izan ohi da artista hauentzako.\nEdonola ere, joko bat indie edo ez den definitze dituen parametroak ez daude batere argi. Izan ere, estudio berak garatu eta argitaratu dituen hainbat bideojoko badira. Kasu hauetan, jokalaria berari dagokio ondorio propioak ateratzea.\nLaburbilduz, berdin dio bideojoko bat talentudun ehun pertsonako talde handi batek edo bi amateur-ek etxeko sotoan garatu duten. Joko bat nork edo zerk egiten duen indie, ez da honen ideiak adierazten duena baino garrantzitsuagoa. Bideojokoen industria eboluzionatzen doan heinean nahasgarriago egiten doan kontzeptu bat izan arren, finantza eta sormen arriskuak bere gain hartu eta joko tradizionalen burokraziari astindu bat emateko prest pieza ederrak sortzen dituzten gizabanako ausartak gelditzen diren bitartean behintzat, honen izpiritua bizirik mantenduko da.


Bergara eta Mondra zein baino zein gehiago, zapatuan, Agorrosinen - Debagoiena - Goiena.eus\nBergara eta Mondra zein baino zein gehiago, zapatuan, Agorrosinen\nXabi Urzelai 2005-01-21 11:32\nMondra Agorrosinera joango da bihar Bergararen kontrako derbia jokatzera. Igor Gordobilen mutilek gura baino gehiago barkatu dute etxean, eta bigarren itzulian ez dute horrelakorik gura. Horren kontra egin beharko du Arrasateko taldeak.\n16:00etan hasiko da Bergararen eta Mondraren arteko zeingehiagoka. Sailkapenak erakusten duen bederatzi puntuko aldeari esker Arrasatekoak lasaiago zelairatu ahal izango dira, baina Bergarak dituen beharrak bultzatuta, Gordobilen mutilek ezin motibatuago jokatuko dute. GOITBk 20:00etan eskainiko du partidua; Gorka Etxabe izango dugu esatari lanetan.\nPreferente mailako ibarreko beste bi ordezkariek kanpoan jokatuko dute. Aloña Mendik EHU talde gazte bezain onaren kontra jokatuko du Anoetan (domekan, 11:00etan). Aretxabaletarrek, berriz, Pasaiara joan beharko dute Trintxerperen kontra indarrak neurtzera (zapatuan, 16:30ean).


Ostiralean, hilak 19, Aiztondo Gazte Asanbladako kideek Kaxilda Gaztetxea okupatu zuten. Egun, desalojo agindurik ez badago ere, Ertzaintzaren bi patrulla gaztetxearen atarira bertaratu eta guztiak identifikatzeko mehatxua egin zieten larunbatean. Azkenean, Ertzaintzak asanbladako bi kide identifikatu zituen, Kaxildako kideen hitzetan “desalojo agindu legalik” izan gabe. Zizurkilgo gaztetxeko kideek “klase elkartasunerako eta babeserako” deia zabaldu zuten sare sozialetan, identifikazioak salatzearekin batera; gauean zaintza txandak egiteko laguntza eskatu zuten.\nEra berean, atzo, hilak 22, Ezpala Gaztetxea okupatu zuten bigarrenez Tolosako Gazte Asanbladako kideek. Eraikinaren jabeak salaketa jarri zuen okupazioaren aurrean. Arratsaldean, Ertzaintzak identifikazioak gauzatu zituen asanbladako kideen aurka, sare sozialetan salatu zutenez. Ezpalako kideek zabaldutako irakurketan, jabearekin “negoziazio mahaia zabaltzeko prestutasuna” adierazi dute. Are eta gehiago, horrelako auzi “garrrantzitsuari” aurre egiteko “zintzotasuna” eskatu dute. Gaztetxeko kideek, aurreko okupazioan egin ez bezala, Limousin etxeko jabearekin negoziazio mahai bat irekitzea beharrezkoa dela adierazi dute. 2016ko urtarrilean bortizki desalojatu zuen Ertzaintzak Ezpala Gaztetxea.


Saint-Folquin - Wikipedia, entziklopedia askea.\nSaint-Folquin Frantziako udalerria da, Pas-de-Calais departamenduan dagoena, Hauts-de-France eskualdean. 2013an 2.267 biztanle zituen.\nYves ENGRAND (2014-2020)\n50° 56′ 47″ N, 2° 07′ 20″ E / 50.9464°N,2.1222°E / 50.9464; 2.1222Koordenatuak: 50° 56′ 47″ N, 2° 07′ 20″ E / 50.9464°N,2.1222°E / 50.9464; 2.1222\nGravelines, Bourbourg, Saint-Georges-sur-l'Aa, Audruicq, Oye-Plage, Sainte-Marie-Kerque eta Saint-Omer-Capelle\n2007an Saint-Folquin udalerrian erroldatutako biztanleak 2.267 ziren. Familiak 812 ziren, horien artean 128 pertsona bakarrekoak ziren (48 bakarrik bizi ziren gizonak eta 80 bakarrik bizi ziren emakumeak), 264 seme-alabarik gabeko familiak ziren, 400 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 868 etxebizitza zeuden, 815 familiaren etxebizitza nagusia ziren, 15 bigarren erresidentzia ziren eta 38 hutsik zeuden. 852 etxeak ziren eta 1apartamentu bat zen. 815 etxebizitza nagusietatik 657 bere jabearen bizilekua ziren, 144 alokairuan okupaturik zeuden eta 14 doan lagata zeuden; 5 etxek gela bat zuten, 16 etxek bi zituzten, 83 etxek hiru zituzten, 204 etxek lau zituzten eta 507 etxek bost zituzten. 689 etxek euren parking plaza propioa zuten azpian. 298 etxetan ibilgailu bat zegoen eta 458 etxetan bat baino gehiago zituzten.\nSaint-Folquin udalerriko biztanleria-piramidea 2009an .\n2007an lan egiteko adina zuten pertsonak 1.577 ziren, horien artean 1.058 aktiboak ziren eta 519 inaktiboak ziren. 1.058 pertsona aktiboetatik 960 lanean zeuden (558 gizon eta 402 emakume) eta 98 langabezian zeuden (35 gizon eta 63 emakume). 519 pertsona inaktiboetatik 162 erretiraturik zeuden, 177 ikasten zeuden eta 180 "bestelako inaktibo" gisa sailkaturik zeuden.\n2009an Saint-Folquin udalerrian 804 unitate fiskal zeuden, 2.267 pertsonek osaturik. Pertsona bakoitzeko diru-sarrera fiskalaren mediana urteko 18.802 euro zen.\n2007an zeuden 57 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 8 eraikuntza enpresak ziren, 14 ibilgailuen saltze eta konpontze enpresak ziren, 10 garraio enpresak ziren, 6 ostalaritza eta jatetxe enpresak ziren, 5 higiezinen enpresak ziren, 2 zerbitzu enpresak ziren, 7 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 13 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 1 autoeskola, 1 igeltseroa, 1 zurgina, 2 iturginak, 1 ile apaindegia eta 5 jatetxeak.\n2009an zeuden 5 establezimendu komertzialetatik, 2 120 m2 baino gehiagoko dendak, 1 harategi zen, 1 etxerako tresna denda zen eta 1 lore-denda zen.\n2000. urtean Saint-Folquin udalerrian 30 nekazaritza-ustiategi zeuden, 1.152 hektarea erabiltzen.\nSaint-Omer-Capelle (1,7 km)\nVieille-Église (3,8 km)\nSaint-Georges-sur-l'Aa (3,9 km)\nGravelines (4,5 km)\nSainte-Marie-Kerque (5,3 km)\nNouvelle-Église (5,3 km)\nBourbourg (5,4 km)\nAzken aldaketa 17 iraila 2020(e)an, 18:13(e)tan\nOrriaren azken aldaketa: 17 iraila 2020, 18:13.


Dinastia Etxabe txapelketa finalaurrekoetara heldu da - Dinastia Etxabe - Baleike.eus\nDinastia Etxabe\t2017-08-12 14:29 Kirola\nHauexek jokatutako bi partiduetako emaitzak:\n1. OSA-GASKUE……………………12 / 22 AGIRREMALLOA-ETXEBRRIA\n2. LARRAÑAGA-ARANGUREN 15 / 22 ZUBIZARRETA-IRURITA\nGazte-jubeniletako partiduan OSA-GASKUE bikotea 0-2 eta 2-5 galtzen hasi arren 5-6raino urreratu eta partidu orekatua eta gogorra izango zela iruditu zitzaigun bi atzelariak nor baino nor ezker eskubi pilotan ondo egiteko gai zirela ikusita. Aurrelarien artean hasiera batean ikusitako aldea gero eta nabariagoa zela egiaztatzen joanik ere, 6-9 eta 7-10 hiru tantoko aldea hainbesterainokoa ez eta Julen Osa aurrelari andoaindarraren joku aldaketan zegoen partiduari buelta emateko aukera bakarra. Etzen horrelkorik gertatu ordea eta 7-14 eta 9-18 erabat atzean gelditu ondoren AGIRREMALLOA-ETXEBERRIA bikotearentzako garaipena aurkariak hamabian utzita. Josu Agirremalloa markinatar aurrelaria txukun, aparteko gauzarik egin gabe baina bere eginkizuna beteaz: sakea ezker hormara ondo bideratzetik hasi, gehiegi etzituen izan arren tantoa egiteko aukerako pilotak aprobetxatu, eta pilota jasotzen ere ondo nahiz eta gehiegi etzuten behartu. Denera bost tanto egindakoak eta bi galdu. Ekain Etxeberria oiartzuar atzelaria ere ondo, ezker eskubiz pilotan serio jokatuz eta atzelari bati dagokion lana behar bezela beteaz. Egindako tantorik ez eta galdutakoak lau.\nGaltzaileen aldetik Osa etzen batere fin ibili, atzelariaren lan onari esker errematerako izandako pilotak aprobetxatu beharrean galdu edo eta aurkariari pilota ona jarriaz behin baino gehiagotan. Defentsan ere baldar samar ikusi genuen. Daukan kolpea ikusita, eta atzo bezelako konpromisoko partiduetan behintzat, botera jokatu behar luke gehiago, ezkerrez zearka eta guzi eta eskubiz pilotari ematen badakielako. Sakez egindako tanto bat apuntatu genion eta galdutakoak hamaika, hoietako sei erasoan.\nPartiduaren ikuskizuna eta diferentziak Andoni Gaskue Larrainzako pilotariaren aldetik etorri ziren, ez da mutil haundia baina bai pilotaria. Atzetik aurrera datorrela anka joku perfekto batekin gerria sartu eta eskubiarekin pilota nola jotzen duen ikustea espektakulu hutsa da. Esku muturrean duen toke bereziz pilota ikutu eta ezker hormara bideratutzeaz gain sake restoan ere postura berean pilota gozatu eta frontisetik nola ateratzen duen ikustea ere normalean ikusten ez dena. Txapa gainean pilota labanarekin bezela mozten duela esan daiteke eta bi tanto egin zituen modu horretan. Egindako beste bi tantoak atzean luze baztarreratutako pilotakin. Ezker gabea ez izanik ondo libratzen du pilota baina oraindik behintzat eskubiarekin bezelako arterik ez duelarik hiru pilota goiko txapaz gora joan zitzaizkion eman beharraren beharrez. Sake-restoz bat eta beste hirukin zazpi galdutako denera.\nLehenengo partiduko gauza onak etziren mikaztu bigarrengoarekin, partiduaren erdialderarte ikusitakoarekin batipat, lau pilotariak ere pilotari bizi eman eta abiadura ederrean mugituaraziaz joku on eta zer ikusi bikaina eskeini zutelarik pilotazaleen gozamenerako. 1-1 eta 2-2 berdintzetik hasi eta 6-2 aurreratu ziren gerriko gorridun LARRAÁGA-ARANGUREN bikotea. Hauek ezin hobeto jokatuz 6-3 eta 8-4 aurretik jarri ziren baina jarritako martxari eusten lanak izango zituztela ere aurreikusi ziteken ZUBIZARRETA eta IRURITA jokatzen ari ziren bezela ikusita, eta horrelaxe gertatu ere. Beste pilota bat bera ere galdu gabe Iruritak Arangurenen nagusitasunari aurre egin zion eta honek hainbeste jotzera pasatu zen, eta horrela Zubizarretak aukera gehiagoko pilotekin aurrean tantoak eginaz 8-4tik 8-17raino aurreratuak gerriko urdindunak. Partiduari bere arriskua ikusten zitzaion artean baldin eta Larrañagak sakea hartzen bazuen berriro, eta horrelaxe bederatzigarren tantoa egin ondoren pilota berri bat atera eta 10-18 eta 10-20 egotetik 15-20ra urreratuak Larrañaga eta Aranguren. 16garrenaren bila Larrañagak airez sartzeko kiñuarekin pilota utzia aurrekoadroetan Arangureni, baina hau behar bezela iritxi ez eta txapaz behera pilota botata 15-21. Aurkariei bildurra sartzeraino partidua estutzera ekarri ondoren berriro oso aldapaz gora garaipena gerriko gorridunentzat, eta neke itxurarekin ere bai Arangurenek galdutako beste pilota batekin 15-22 Zubizarreta eta Irurita finalaurreak jokatzeko sailkatuak, ondo merezita egia esanda atzokoaren aurretik Prado-Ruizen aurkako norgehiagoka gogorra ere 22 eta 20 aurrera atera ondoren.\nBakoitzaren lana zehaztuz Mikel Larrañaga gazteiztar pilotari braboarena aurrena, saketik hasita min asko egin zion atzo ere pilotari saihets aldetik joaz ematen dion abiadurarekin, baina galdu egin zuen gehiegi, zortzi pilota eta bat edo beste tantoa egiteko ezin hobeak. Egindakoetan sakez bi, ezker gantxoz bat, txokoan moztutako pilotakin bost eta sake restoan airez eskubiz boleaz horma biak jo ondoren zabaleratutako pilotakada arrigarri batekin bestea. Kolpez ondo baino pixuz astun samar ere bai eta pixkabat arintzeak bere jokoari kalterik ez lioke egingo. Bere bikotelagun Aitor Aranguren agiñatarrak oso partidu ona jokatu zuen, iaz jubenil mailan jokatutakoa baino dezentez hobeagoa. Hasiera haundia eman zion partiduari, garbi nagusituz atzekoadroetan eta aurrean eskubiz moztutako bi pilotakada ederrekin tanto eginaz. Aurkari gogorra izan zuen parean ordea, jotzaile batentzako izan daiteken txarrena, pilotarik galdu ez, aurrelariari kendu gainera eta azkenean norbera etsiarazten duen horietakoa. Oraindik hamazazpi urte ere bai eta nekatuta amaitu zuen baina atzelari batek pilotan nola jokatu behar duen erakutsita joan zen etxera. Mutil haundia den arren alperrikakorik ez du eta kantxan errez ibiltzen da. Jokuaren irakurketa ona egin eta ezker eskubiz pilota nola jotzen duen ikusita etorkizun bikaina aurreikusi daiteke agiñatarrarentzako.\nIraitz Zubizarreta ataundarra etzen atzo ere denbora pasa etorri zumaiara. Aurkarien hasiera bortitzari aurre egiten jakin zuen atzelariari sake gaiztoak sotamano kenduaz eta aurrekaldean pilotarik galdu gabe apenas, bat bakarra defentsan eta hiru erasoan. Egindakoak zazpi, bost zabaleratuz ezkerrarekin, gantxoz hiru eta botera bi, eta eskubiz beste biak, goitik behera jotako boleaz eta hormabiko batekin azkena. Eskertzekoa bere jarrera kantxan, ez du pilota bat galdutzat ematen eta beti erne aukerarik txikiena ere aprobetxatzeko. Dinastia txapelketako partehartze guzietako Zubizarretarik onena aurten ikusten ari gerala esatera ausartuko ginake. Eta zer gutxiago esan bere bikote lagun Josu Irurita atarrabiatarrataz, bikain atzo ere, tantorik etzuen egin baina hain lan zailak tokatu ziztzaizkion garaian ere etzuen pilotarik galdu atzekoadroetan, ez ustean Zubizarretak aurrekoadroetan kastigatzeko utzitakoa izan bai zen galdutako bakarra. Ez du Arangurenen kolperik baina gerria sartu eta gorputzaren pixua lagun duela pilota aurrelariari kentzeaz gain atzelari aurkariari gaina hartzera irixteko gai da partidua gogortzen dijoan heinean. Hartu daiteke horrelako bikote lagun bat bai!\nDatorren astean jokatuko dira finalaurretako bi jalaldiak, eta lehenengoa astelehen 14an 22:00tatik aurrera:\n1. Gazte-jubenilak….: MATA-SANTAMARIA / EGIGUREN-OLIDEN\n2. 23 urtez azpikoak: P.LABAKA-OTADUY / EGIGUREN-BIKUÑA


Lagundu gaitzazu – Asociación Matiz\nMatizen lankidea izan\nMatiz elkartea osatzen dugun pertsonen sentsibilitatearekin eta ideiarekin bat datorren pertsona guztiek parte hartzeko aukera ematen duen erakundea da.\nHainbat modutara lagun gaitzakezu eta gure kausarekin bat egin, hau da: boluntario gisa, zure prestakuntza-praktikak Matizekin eginez eta gure taldearen egitura teknikoan sartuz; edo errazagoa bazaizu, noizbehinkako ekarpen ekonomikoren bat eginez. Horrez gain, zerbait gehiago inplikatu eta bazkide egin zaitezke, nahiago baduzu. Kasu horretan, lehen eskuko informazioa izango duzu erakundearen kudeaketari eta proiektuei buruz.\nJakin ezazu xehetasun handiagoz nola parte har dezakezun zerrendatutako aukera bakoitzean, eta jar zaitez gurekin harremanetan horietakoren bat interesgarria bazaizu!\nKontsultatu gure lanpostuak eta gure taldean parte hartu\nZure ezagutzak eta trebetasunak lagungarriak dira Matiz aberatsagoa, originalagoa, solidarioagoa eta indartsuagoa egiteko\nEgin zaitez bazkide eta lagundu aldizka gure proiektuak edo egin ezazu dohaintza puntual bat\nEgin zaitez bazkide eta lagundu aldizka gure proiektuak edo egin ezazu dohaintza puntual bat:\n– Balioen hezkuntzako eta sentsibilizazioko proiektuen kudeaketarako teknikaria.\n– Hezitzailea balioen hezkuntzan.\nEta aktiboki parte hartu gure talde teknikoarekin Matizeko proiektuak gauzatzen eta bere jardueretan, on-line edo aurrez aurre. Nahi duzun bezala!\nGure talde boluntarioaren ekarpen guztiak oso baliotsuak eta beharrezkoak dira. Haien ekarpenei esker, zeregin eta lan-arlo asko betetzen ditugu.\nZure ezagutzak eta trebetasunak lagungarriak dira Matiz aberatsagoa, originalagoa, sendoagoa eta indartsuagoa egiteko, zarata handiagoa egiten duena, urrunago iristen dena, azken helburura hurbiltzen dena: Justizia sozialarekin eta garapen jasangarriarekin konprometituta dauden herritarrak izatea!\nEgin zaitez bazkide eta lagundu aldizka gure proiektuak aurrera eramaten. Bat egin guztiontzako mundu bidezkoagoa lortzeko gure borrokarekin!\nGure lana egin ahal izateko, gure helburuak partekatzen dituzten eta gure ahaleginarekin bat egin nahi duten pertsonen laguntza eta lankidetza ekonomikoa behar dugu. Ez dugu kopuru handirik behar, hilean 9 eurotik aurrera lagundu gaitzakezu, edo, besterik gabe, dohaintza puntual bat egin.\nElkarteaz eta egiten duen jarduerez hitz eginez.\nFacebooken bidez jarraitzaileei bidali ohi dizkiegun albisteak partekatuz.\nBeste lagun batzuk gonbidatuz Facebooken edo gure webgunearen bidez gure lana jarraitzera edo gure ikastaro eta jardueretan parte hartzera.\nMatizen ustez, enpresa-sarearekiko lankidetza beharrezkoa eta estrategikoa den aliantza bat da, haren helburuak epe ertain eta luzera lortzeko. Lankidetza horrek enpresari eta erakundeari lagunduko die jasangarriagoak izaten, sozialki, ekonomikoki eta ingurumenaren aldetik, ekimen interesgarri berriak sortzen eta langileen eta/edo bezeroen artean jasangarritasun-balioak sustatzen.\nEnpresen lankidetza honako hauen bidez bideratu daiteke:\nBezeroekiko eta/edo langileekiko ekintzak\nAliantza estrategikoak (baterako ekimenak garatzeko partzuergoak ezartzea)\nAEkitaldi eta ekitaldi publikoak hedatzen, sustatzen eta esponsorizatzen laguntzea\nGainera, Matizek aholkularitza-zerbitzuak eskaintzen dizkie beren praktikak jasangarritasun-irizpide handiagoetara bideratu nahi dituzten enpresei.\nGure zerbitzuak kontsultatu\nNora doa zure dirua\nJarraian, Matizek jasotzen dituen ekarpenak nola\nbanatzen diren erakutsiko dizugu. Ikus dezakezunez, jasotako ekarpen gehienak hezkuntza-proiektuetan egindako lana indartzeko eta zabaltzeko dira. % 65era arte, gure jarduerak iritsi eta pertsona gehiagori mesede egiteko balio du.\nBeste zati bat,% 20, Matiz Elkartetik egiten dugun lanaren berri ematera bideratzen dugu, hainbat bide erabiliz, proiektuak eta kanpainak euskarri desberdinetan edo komunikazio-elementuetan (adibidez, web-orriaren kudeaketa eta parte hartzen dugun sare sozialak) zabaltzeko. Azkenik, gainerako% 15a Matizek sortzen dituen administrazio- eta kudeaketa-kostuei laguntzeko erabiltzen dugu.\nZabalkundea eta komunikazioa


Gaiak: bizimodua , eskola , euskara , herria , jaiak , jolasa\n00:02:03 Eskolan egon zen hamalau urte izan arte. Maistra bakarra zegoen eta erdalduna zen. Baina beraiek eskolatik kanpo euskaraz egiten zuten dena. Orain berriz alderantziz da, euskaraz ikasten dute eta kanpoan erdaraz hitz egiten. Eskolan Igoako umeak bakarrik egoten ziren, denak nahastuta mutil eta neskak. Herriko erdaldun bakarra maistra zen, medikua eta apaiza ere euskaldunak baitziren. Baina emakume ona zen eta ongi moldatzen zen herriko jendearekin.\n00:02:58 Eskolan zeuden aldi berean behiak eta txerriak zaintzen zituzten eta baratzeko lana egiten zuten. Bere etxean ez zen emakumerik eta gizona kanpoan egoten zen, biak bai kanpoan eta bai barruan ikusi ditu lanean.\n00:04:03 Ez zuten jostailurik izaten. Berak hamar urte zituenean bazeuden jada panpinak. Baina lehenago, panpinak makila bati oihal zati bat jarrita osatzen zituzten. Orain "la cadena" deritzoten jokuan aritzen ziren beraiek ere, baina "txintxea" deitzen zioten. Futbolean ere aritzen ziren.\n00:05:20 Hamaiketan ateratzen ziren jostaldira eta denak korrika joaten ziren eskolatik frontoira. Ordu erdi eta gero klasera itzuli baino lehen elizara joan behar zuten errezatzera. Ordu batetan ezkilak entzun eta bazkaltzera joaten ziren, gero hiruretan berriz bueltatu eta bostak edo seiak arte eskolan egoteko. Berak hamalau urte zituela Jauntsaratsen jarri zuten eskola. Bera orduan Iruñera joan zen ikastera. Bi urtez egon zen BUP ikasten eta gero utzi zuen.\n00:12:00 Bere gurasoek erdaraz badakite oraindik herrian bizi badira ere. Baina esaten du bera erdaraz hasten denean denek nabaritzen diotela euskalduna dela. Badute azentu berezia. Bere senarra herri berekoa da eta bere alabari bere herriko euskara erakutsi diote eta horretan aritzen dira. Eutsi diezaion esaten diote. Herrian azkeneko bi urteetan galdu egin da. Herrian bi familia erdaldun sartu ziren eta nahiz eta haurrak euskaraz ikasi berak uste du hori dela ume guztiak kalean erdaraz aritzeko arrazoia. Inguruko herrietan Gerra garaian galdu zen euskara. Beraiek beti egin izan dute euskara. Bere ustez ez da horren erraza galtzea. Bere osabaren kasua: Kanadan hogeita bost urte baino gehiago egon eta poloniar batekin ezkonduta itzuli da hona eta primeran egiten du euskaraz orain ere. Emaztea ari da orain euskara ikasten. Herriko jendea konturatzen da galtzen ari dela, umeek ez dutela egiten. Bere gurasoek entzundakoarekin ikasi dute erdaraz. Beste askok bezala beharrarengatik ikasi dute.\n00:15:15 Bera gustura biziko litzateke herrian eta alabarik izan ez balu, bertan biziko liratekeela esaten du. Baina eskola hamabi urteak arte bakarrik dago eta gero Iruñera joan behar dute haurrek. Asteburuero joaten dira herrira. Herrian hirurogei bat pertsona bizi dira. Asko jubilatuta daude eta bertan bizi diren bi anaiak, gazte jendea bezala, egunero joaten dira Iruñera lanera. Bere gurasoen garaian hori pentsa ezina zen. Autorik ere ez zuten. Asko aldatu da denbora gutxian. Baina berak bere haurtzaroan ez zuen ezer faltan somatzen, oso pozik bizi ziren, askatasun handia zuten.\n00:17:20 Bere amaren anaia gazteenez baliatzen zen inguruko herrietako jai guztietara joateko. Amak osaba joaten bazen joan zitekeela esaten zion. Hamarretarako edo musika bukatzen zen. Eta dirurik gabe, osaba beti prest ordaintzeko, afaltzen zuten eta hamabietarako edo etxera joaten ziren. Neguan herrietako jairik ez zegoenean, "Malloak" dantzalekura igandero joaten ziren goizeko ordu biak arte noizbait. Ez dira batere lotuta egon. Berak uste du gurasoak berarekin izan zirena baina gaiztoago izango dela bere alabarekin. Osaba berarekin egonik lasaiago gelditzen omen ziren gurasoak.\n00:19:05 Bera haurra zenean eta orain herrian biztanle kopurua antzekoa da. Batzuk joan dira herritik, baina jendea joan da hara bizitzera ere. Bere lehengusina baten kasua: ezkondu, Iruñeko pisua saldu, herrian etxea egin eta bertan bizi dira. Egunero doaz biak Iruñera lanera eta hiru haurrak herriko eskolan gelditzen dira.


“Sagardoa eta emakumea” aldi baterako erakusketa Sagardoetxean - Sagardoaren Lurraldea\n“Sagardoa eta emakumea” aldi baterako erakusketa Sagardoetxean\nAza 6, 2018 Erakusketak, Museoak 0 comments\nAzaroaren 5etik 25era bitartean “Sagardoa eta emakumea” aldi baterako erakusketa ikusgai egongo da Sagardoetxea Sagardoaren Museoan (Astigarraga) gaitzat “Ondarea, emakumeen emaria” duten 2018ko Ondarearen Europako Jardunaldiak ospatzeko.\nErakusketa honetan, sagardoari lotutako ondarean emakumezkoak izan duen papera eta sagardogintzaren transmisioan nahiz kontserbazioan egin duen ekarpena nolakoa izan den ezagutara ematen da. Horretarako, azalpen panelak eta adineko emakumeen testigantzak bildu dira.\nBatetik, Zelaia sagardotegiak egindako eta Lourdes Odriozola ikerlariak egindako ikerketa lana duen “Maria de Labayen, XVI. mendeko emakume sagardogile ausarta” erakusketa osatzen duten azalpen panelak ikusgai daude. Eta bestetik, “Euskal Herriko Ahotsak” proiektuan bildutako eta sagardoaren munduarekin harremana izan duten Gipuzkoa eta Bizkaiako adineko 22 emakumeren testigantzak proiektatzen dira.\nAldi baterako erakusketa hau, Gipuzkoako 2018ko Ondarearen Europako Jardunaldien barruan eskaintzen da, aurtengo gaia “Ondarea, emakumeen emaria” delarik.


Agur, amatxo maitea - - Aiurri.eus\nAgur, amatxo maitea\nAinhoa Arozena 2021-09-15 09:42\nEmakume langile eta kementsua zen Begoña Gabirondo Irazusta, eskuzabala eta txintxoa. Ingurukoon bizimodua errazten zuen pertsona zen gure ama. Etxekoen ongizatea zuen ardatz nagusi, haiek zaindu eta babestea.\n1950eko irailaren 8an, Villabonako Kale Nagusiko Astis-enea etxean jaioa. Martina eta Manuelen alaba. 13 urterekin hasi zen josten ikasten Villabonako Saizar etxean, izeba Milarekin batera. Orratza eta hariarekin artista. Hari, botoi eta oihalen artean hazi ginen etxean. Ezkongaien soinekoak josten ere aritu ziren bi ahizpak urte luzez. Nola ahantzi metrokako puntilla txuri eder haiek. Oihalak moztu eta gorpuzkera ezberdinetara egokitzen zituen amak, txukun eta dotore. Neurrira josi ez ezik, konponketak egin zituen urtetan. Oinkari dantza taldeko arropak josten ere makina lan egindakoa. Gustura beti, eskuz nahiz josteko makinaren triki-trakan.\nBilobak jaiotakoan alboratu zuen egiteko hura, bere sei altxor preziatuak hazten laguntzeko. Amonaren bizipoza ziren bilobak, eta biloben ezinbesteko bidelagun amona. Elkar gozatu zuten, asko.\nMaitasunaren balioa erakutsi zigun, eta maitasuna jaso du bueltan, lorez lore, maite genuen guztion eskutik.\nGaixotasun gupidagabeak eraman du, baina bizinahiari eutsi dio bide malkartsuan barrena. Inoiz kexatu gabe. Emakume handia joan zaigu, eta harro esan dezakegu zortedunak izan garela alboan eduki dugulako. Gugan zaude orain amatxo, eta gure baitan jarraituko duzu aurrerantzean.\nLaia Alejo Arruti; sorgintxo alai, jostari, dantzari… Bizitzaren alderdirik gogorrena ezagutzea egokitu zaizu, goizegi. Ametsez beterik, 10 urtetxo besterik ez zenituela.\nGertuko familiak izaki, ‘amona Begoña’ esaten zion Laiak amari. Amak begirune handia zion Laiari, are handiagoa biak zorigaiztoko gaixotasunaren atzaparretan erori zirenetik. Hilabete pasatxoko aldearekin jakin zuten gaixotasunaren berri eta, segida-segidan, hilabeteko aldearekin joan dira biak, ia eskutik.\nTxoritxo askeak zarete orain. Egizue, lasai, hegan.


Fondo Formación Euskadik Bilboko Enplegu Zentroko zerbitzua sendotu du, jarduneko lehen bi hiletan 60 bisita izanda | FFEuskadi\nInicio / Noticias / Orientación / Fondo Formación Euskadik Bilboko Enplegu Zentroko zerbitzua sendotu du, jarduneko lehen bi hiletan 60 bisita izanda\nFondo Formación Euskadik Bilboko Enplegu Zentroko zerbitzua sendotu du, jarduneko lehen bi hiletan 60 bisita izanda\nFondo Formación Euskadik sendotu du 2014ko azaroan abiarazitako Enplegu Zentroko zerbitzua, eta, hortaz, 2015. urtean erabiltzaile gehiago erregistratu eta taldeko jarduera berriak proposatuko ditu.\nFondo Formación Euskadik sendotu du 2014ko azaroan abiarazitako Enplegu Zentroko zerbitzua, eta, hortaz, 2015. urtean erabiltzaile gehiago erregistratu eta taldeko jarduera berriak proposatuko ditu. Jardunean emandako lehen bi hilabeteetan, 60 bisitatik gora izan ditu, eta horrek erakusten du finkatzen ari dela, eta zerbitzu sendoa eta baliotsua dela erabiltzaileentzat.\nZentroa Juan Ajuriaguerra kaleko 33. zenbakian dago kokatuta. LANBIDEko bulegoarekin koordinatuta dago, horko orientabide-arloak bideratzen dituen pertsonei laguntza emateko, eta, horrez gain, zerbitzua egin nahi die lana era aktiboan bilatzeko interesa eta sarbide askea duten biztanle guztiei: langabeei, langabezian geratzeko arriskuan dauden langileei, lana hobetzeko egoeran daudenei, lan egiteko adinean dagoen edozeini.\nEnplegu Zentroak osoko zerbitzua eskaintzen du, curriculumak edo aurkezpen-gutunak egiteko laguntza ematen die enplegua era aktiboan bilatzen duten pertsonei, eta, era berean, era guztietako aholkularitza eta orientabidea ematen dizkie, lanpostua lortzeko bide horretan ahaldundu daitezen.\nTresna informatikoak jartzen ditu interesatuek erabiltzeko moduan, esate baterako, Interneteko konexioa duten ordenagailuak, laneko eta prestakuntzako aukerei buruzko informazio berezia, eta iragarki-ohol bat, lan-eskaintza guztiak batuta, hala Lanbiderenak nola beste erakunde batzuek egindakoak. Enplegu-teknikari bat ere badu, zentroan eskainitako zerbitzuak harekin zabaltzeko, eta enplegua era aktiboan bilatzean bere laguntza izateko.\nEnplegu Zentroko laguntza indartzeko, prestakuntzako taldeko ekintzak egiten dira, erabiltzaileen artean antzemandako beharren arabera diseinatu ondoren. Saioek hiru orduko iraupena dute, eta saio teoriko praktikoak dira, enplegua lortzeko ibilbidean autonomiaz jokatzeko behar dituzten baliabideak eta tresnak emateko erabiltzaileei.\nAzaroan eta abenduan, lau talde-ekintza egin dira: "Nire helburu profesionala" saioaren bi edizio, 17 parte-hartzailerekin, eta "Enplegua bilatzeko kanalak" saioaren bi edizio, 15 pertsonarekin. Langabetuei zuzendutako saio horietan, ahalegina egin da profesional gisa dituzten indarguneak eta ahulguneak argitzeko. Giro lasaia sortu da bi taldeetan, onuragarria parte-hartzea bultzatzeko, eta, hortaz, parte-hartzaile guztiek aukera izan dute beren esperientzien berri emateko. Metodologia praktikoa erabiltzen saiatzen gara, ikasleek ikasitakoa praktikan jar dezaten.\nEnplegu Zentroaren hurrengo ekintzak\nEkintzek oso harrera ona izan dute gure erabiltzaileen artean, eta, hori ikusita, ekintza berriak antolatu behar dira hurrengo hilabeteei begira, interesa duten guztiei aukera emateko.\nIldo horretan, urtarril, otsail eta martxoan, taldeko 3 jarduera izango ditugu (aurki argitaratuko ditugu behin betiko egunak):\nNIRE HELBURU PROFESIONALA: helburu profesionala esperientzia eta prestakuntzaren arabera zehazteko.\nENPLEGUA BILATZEKO KANALAK: lana bilatzeko dauden kanalak ezagutzeko.\nNOLA EMAN IZENA ABLE BATEAN: Aldi baterako laneko enpresa (ABLE) batean izena ematen ikasteko eta ordenagailua erabiltzen trebatzeko.


Euskal SEO: Googletik kanpo\nWeb Posizionamendu zerbitzuak eskeintzen dituen enpresa bat baneatu du Googlek gaur. Webpositer deitzen den enpresa orain arte bezero asko zituen, baina zigor honek kalte egingo dio, Googletik kanpo geratu bait da beraien webpositer.com domeinua, "posicionamiento en buscadores " bilatzean lehen posizioan egon ondoren.\nEa orain arte erabili dituzten teknikak erabiltzen segitzen duten, eta ea zer esaten dieten beraien bezeroei.\nEgin behar ez dena jakinik, egiten segitzen zuten, merezi dute zigorra, ez duzue uste?\ntelendro.com.es web gunean ari dira honetaz mintzatzen. Bilatzaileei buruzko gaztelaniazko blogik onena iruditzen zait hau. Asko daki telendro honek.


Zabalik dago izen-emate epea 2021eko Gabonetako egonaldietarako | 25 de azaroa de 2021\nInicio > Gaurkotasuna > Servicios > Zabalik dago izen-emate epea 2021eko Gabonetako egonaldietarako\nZabalik dago izen-emate epea 2021eko Gabonetako egonaldietarako\nMaristak Bilbaok 2021eko Gabonetako egonaldietarako izen-emate epea zabaldu du. Ikastetxeak hainbat jarduera eskainiko ditu eskola ordutegitik kanpo ikasleek gozatu dezaten eta ikaskideekin harremanak izan ditzaten.\nTailerrak egingo dira txikienentzat eta mutikirola eta gimnastika erritmikoa Lehen Hezkuntzako ikasleentzat.\nEgonaldien baldintzak eta ezaugarriak ikastetxeko komunikazio-atariaren bidez emandako informazioan aurkituko dituzue.\nIzena emateko esteka hemen.\n2022/2023 ikasturterako matrikula eskatzeko epea irekita,...\nZabalik 2022/2023 ikasturterako matrikula eskatzeko epea 2022ko urtarrilaren 17tik 28ra (Batxilergoa izan ezik). 2022-2023 ikasturterako eskabideak ikastetxeko idazkaritzan aurkezteko, mesedez,...\nBueltan da Artez Blai, ikasleen prestakuntzan...\nBeste urte batez, Maristak Bilbaok Artez Blai astea ospatuko du ikasleen prestakuntzan artea indartzeko eta ikasleen diziplinarekiko motibazioa pizteko. Beste...\nMaristak Bilbao, ondo kokatuta eta hiriko...\nMaristak Bilbao ondo kokatuta eta lotuta dago hiriko hainbat guneekin. Ikastetxea Iturribide kalean kokatuta dago eta hainbat aukera eskaintzen ditu...


-Orain arte 500 bermeotarrek eman dute izena\n-Izena ematea: on-line, Liburutegian, Kiroldegian, Kultur Etxean edo Kabidxen, baita ere ikastetxeetan, euskaltegietan, Berbalagunen eta Hizkuntza Eskolan\n-Azaroan prestakuntza tailerrak eskainiko dira Kabidxen\n222018ko azaroaren 23tik abenduaren 3ra egingo da lehen Euskaraldia Euskal Herri osoan “11 egun euskaraz” lelopean. Bermeon urte osoan lanean dago herritarrez osatutako batzordea eta ekimen ugari antolatu ditu Euskaraldiaren berri emateko. Gaur, urriaren 2an, prentsaurrekoa eskaini du Kabidxen.\nOraingoan, prentsaurreko honekin, Euskaraldiaren batzordeak bermeotar guztiei parte hartzeko deia egin gura die eta izena emateko epea azaroaren 23ra arte irekita dagoela gogoratu dute. 16 urtetik gorako herritar guztiek parte hartu ahal izango dute ekimen honetan hainbat bide erabilita: on-line, Liburutegian, Kiroldegian, Kultur Etxean edo Kabidxen, baita ere ikastetxeetan, euskaltegietan, Berbalagunen eta Hizkuntza Eskolan.\nParte hartu dezagun ariketa sozial handi honetan! Hartu kontrola, aukeratu rola!\nEuskaraldiaren kantak dioen moduan, rol biren artean aukeratu behar da. Batetik, Ahobizi, ulertzen duten guztiei euskaraz egiten die eta ezezagunei lehen berba gutxienez, euskaraz; eta, bestetik, Belarriprest, euskaraz ondo-ondo moldatu ez arren, ulertzen du eta berari euskaraz egitea nahi du, Ahobiziari gonbitea egiten dio euskaraz egiteko, hain zuzen ere.\nAzaroan prestakuntza-tailerrak emango dira Kabidxen izena eman duten pertsonentzat. Zer egingo dugu 11 egun horietan? Zelan jokatu egunero Ahobizi banaiz? Eta Belarriprest banaiz, zer egingo dut? Zelan erantzungo dut egoera jakin batzuetan?... galdera ugari sor daitezke, eta tailerretan, denon artean, erantzunak bilatuko ditugu, giro eta umore onean, izan ere, parte hartze atsegina lortu gura dugu.\nTailerrak Kabidxen izango dira azaroaren 10ean, 15ean eta 21ean, eta ordu eta erdiko saio arin eta bizietan, 11 egunetan biziko ditugun egoeretan gure burua prestatzen eta ziurtasuna hartzen ikasiko dugu.\nUrte osoan lanean herritar ugari\nIkusi ahal izan duzuenez, Euskaraldiaren batzordea Arrain Azokatik hasita hainbat ekintzatan parte hartzen eta zabalpenerako ekimenak egiten ibili da orain arte. Azkenengo ekintzen laburpen modura, abuztuaren 31n Kabidxen antolatu genuen ekitaldian izen-ematearekin hasi ginen. Hortik aurrera, aldapan gora, Andra Mari eta Santa Eufemia jaiak izan dira izen-emate horrekin jarraitzeko momenturik onenak. Ia egunero egon da mahai bat jarrita kalean, txosna gunean, Talan Sukalki egunean eta Lameran Santa Eufemia egunean.\nEgun horietan guztietan lanean egon garenon emaitzak argiak dira: 500 izen-emate inguru. Zorionak izena eman duzuenoi orain arte lortutakoagatik. Baina zelan ez, zabalpen horren atzean jende asko ibili da eta ez dugu eurok aitatu barik geratu nahi, elkarteetatik hasita:\nEuskaraz Berbetan (Bertso saioa)\nGaztelupe elkartea (danborrada)\nEleizalde Ikastola (Sukalki eguna)\nLamera Gane txokoa (Arrantzale eguneko omenaldia)\nGaztelutarrak (Santa Eufemia egunek omenaldia)\nMila esker Euskaraldiagaz bat egin eta beraren zabalpenean parte hartzeagatik. Zuen ekarpena oso garrantzitsua izan da Euskaraldiaren argia zabaltzeko.\nEta zelan ez, batzordekideak eta borondatez lanean ibili diren norbanako guztiei ere bai eskerrak eman, 40 lagun inguru ibili baikara zeregin horietan. Eskerrik asko, beraz, pertsona hauei guztiei: Jon, Juankar, Maite, Miren, Mario, Albert, David, Bego, Jon, Arantza, Aitziber, Karmele, Mirene, Bidatz, Iñaki, Jone, Lore, Aitziber, Agurtzane, Biotza, Anabel, Aritz, Maribel, Benito, Rosa Mari, Iurdana, Marisa, Lander, Iker, Lexuri, Olatz, Esti, Cristian, Arantza, Amaia, Ageda, Maite, Aritz, Eneko, eta izendatu ez ditugun beste hainbat..\nEskerrik asko benetan bakoitzak Euskaraldiari eskainitako denboragatik eta egindako ekarpenengatik, zuen inplikaziorik barik herrian sortzen ari den mugimendua ere ez litzateke berdina izango.


Lehendakariak Gerra Zibileko biktimak omentzeko ekitaldian parte hartu du - Albisteak\nIñigo Urkullu lehendakariak Gerra Zibileko biktimen omenaldi batean parte hartu du, Galdakaoko Udalak antolatuta.\nEkitaldian, 1937ko maiatzaren 19ko bonbardaketan Plazakoetxen zegoen babeslekura ezkutatzera joan ziren 24 biktimak omendu dituzte, eta Unai Rementeria Bizkaiko ahaldun nagusiak zein Ibon Uribe Galdakako alkateak ere parte hartu dute.\nEkitaldia Máximo Moreno Abesbatzaren kantuaz hasi da eta, emanaldiaren ondoren, minutuko isilunea egin dute, ezustean Maxam, lehengo “La Dinamita” enpresaren sirena-hotsa entzuten zen bitartean; Sirena horrek hegazkin etsaiak heltzen ari zirela ohartarazten zien herritarrei. Ondoren, Rosalía Morenok, 1937ko bonbardaketan hildakoen senitartekoak, hitz batzuk esan ditu.\nAndra Mari Dantza Taldeak eskainitako Ohorezko Aurreskuaren ondoren, Eskaintza hasi da, eta bertaratuek, tartean Lehendakaria zela, arrosa zuri bana ipini dute Gerra Zibileko biktimak gogora ekartzeko altxatutako oroitarrian. Eskaintza egin ahala, aurkezleak biktimen izenak irakurri ditu, Juan Carlos Irizarren musika-lan bat jotzen zen bitartean: “Galdakaoko oroimen historikoa”. Eskaintza bukatutakoan, aurkezleak aitortza bat egin dio Juan Carlos Irizar musikagile eta urte luzez Udal Musika Bandako zuzendari izandakoari; hain zuzen, haren musikak isuri hunkigarria eman dio ekitaldiari zati handi batean.\nEkitaldia Máximo Moreno Abesbatzak Agur Jaunak kantatuz amaitu da.


Groteskoa. Deia, Noticias de Bizkaia\nJuanra Madariaga - Domingo, 3 de Junio de 2018 - Actualizado a las 06:00h.\ngROTESKOA da. Esperpento hutsa. Amesgaizto ilunena bilakatu da aste surrealista hau. Telebista pizten duzu eta gobernari inkoherente horien kontrako diatriba bat idazteko gogoa baino ez duzu. Zenbat gezur, zein etika gutxi, zenbat mesprezu, zein despotismo, zein harropuzkeria, zenbat faltsukeria.\nEgunotan euskarafobia deklaratua duten batzuen hitzak entzun ditugu Nafarroa aldean. Ekainaren 2an, (atzo) euskara sustatzearen aurkako protesta bat egin zuten Iruñean. Eta bai, euskara bultzatu behar dela esan dute, baina inor diskriminatu gabe. Eta euren apologiaren barruan faltsutasun pilo bat dute oinarri, dena euskara kaltetzeko, dena kultura altxor hori ezin dutelako irentsi.\nNik ezin dut irentsi Cospedal PPko emakume horrek aste honetan erakutsi duen larderia. B Kutxaren inguruan ikerketa batzordearen galdeketa egin ziotenean, atzaparrak atera eta sekulakoak bota zituen, dena ezeztatuz, agerikorik agerikoena ukatuz. Epaileen kontra ere agertu zen B Kutxa ez dela inoiz existitu esanez, epaitegietako sententziak kontrakoa dioen arren. Agerpenekin jarraituz, erabat lotsagarria izan ziren RTVEko presidentea den Jose Antonio Sanchez-ek adierazitakoak. Zeharka-meharka ibilita, Barcenasen paperetan agertzen dela esatearekin batera Iraneko adibidea jarri zuen, bere pertsona lotsagarrizko paratuz. Aste honetan ere hainbat medioetan esan da Gürtel auziaren epaia atzeratu egin zutela berariaz, Espainiako aurrekontuek lorturiko babesa berma zedin. Eta gu manipulazioa hitzaren esanahia ikasten ari gara arrapaladan.\nManipulazioa gustatzen ez zaizkien epaileak kentzen dituztenean hainbat korrupto kalean jarraitzeko;manipulazioa Billy torturatzaileari domina emateko, eta opari hori ez kentzeko arrazoiak aipatzen dituztenean;manipulazioa poliziak kolpatzen dituztenean nonbaiten baina Altsasun terrorismoa da;manipulazioa Espainia estatu demokratikoa dela esaten dutenean baina adierazpen askatasunari hegoak mozten dizkiete borrerotza alaian.\nLupetza groteskoan igerian ikasteko trebezia nardagarria dute.


Estibaus » “Bazarre y aiuntamiento” (urtebetetze baten kariaz)\n« Gogo berrituak\nMikel Zabaltza »\n2010, Azaroak 6\nUne honetan udalerria bai edo ez aukera egiterik ez dago, baina aldekoa izanik ere oso gustuko ditut udalerririk gabeko garaietan altzatarrek zerbaiten alde erakutsitako bat egiteko gaitasuna, batzarra eta aiuntamentuetan, ohitura zutenez. Gogoratzen dugun aurrena 1390 urte hartan izan zen, Estibaus zelaian San Martzial eliza sortzeko bildu zirenekoa.\nOso polita da beste hau ere, absolutismo garaikoa, 1620 urtekoa (behean irakurri). Dokumentuan Altza ez dator mugarri batzuez definiturik, pertsona-izen sorta luze batez baizik. Hortxe daude, adibidez, Sarruetako Zapiain etxeko Sebastian de Zapiain, Uliako Gurutzeaga etxeko Adrian de Arizabalo, Intxaurrondoko Lizardi etxeko Domingo Etxeberria, Molinaoko Sasoategi etxeko Sebastian Larratxao, eta beste asko.\nGaur egun ere, herria udalerria berriro bihurtzeko bidean, hortxe dugu erronka, alegia, auzokideak, hangoak eta hemengoak, batekoak zein bestekoak, batzarrean biltzeko gai izatea. Batzarrez batzar, helduko da altzatarrek San Martzial plazan “Kontzejuaren plaza” plaka berriro eskegitzeko unea.\nAltzako San Martzial elizaren maiordomo eta eliztarren ahalorde gutuna, 1620 urtekoa\nSepan los que esta bieren la presente Carta de poder como nos el maiordomo e parrochianos de la Iglesia Parrochial de San Marcial de la tierra de Alza juridizion dela noble y leal villa de San Sevastian estando juntos y congregados en nuestro bazarre y aiuntamiento segun que lo tenemos de uso y costumbre en el ciminterio de la dicha iglesia lugar acostumbrado de nuestros aiuntamientos especial y nombradamente Juanes de Berra dueño de la casa de Berra e maiordomo de la dicha Iglesia parrochial y Martin de Aroztegui regidor de este presente año en la dicha villa de San Sevastian dueño dela casa de Casanueba e Sevastian de Zapiain dueño de la casa de Zapiain e Juan Martinez de Arriaga dueño de la casa de Arriaga e Antonio de Aduriz dueño de la casa de Aduriz e Martin de Alcurrechea que pretende ser dueño de la casa de Chipres e Domingo de Arzac dueño de la casa de Larrerdi e Juanes de Arzac dueño de la casa de Arzac e Francisco de Echeverria dueño de la casa de Garbuera de iuso e Juan Perez de Arzac dueño de las casas de Eguzkiza e Tomasena e Juanes de Casares dueño de la casa de Casares e Martin de Illarradi dueño de la casa de Illaradi e Christobal de Echeverria dueño de la casa de Amoreder e Domingo de Sius dueño de la casa de Sius el maior e Martin de Ernaovidao dueño de la casa de Castillun e Santiago de Ardave dueño de la casa de Portua e Juanes de Garro dueño de la casa de Garro e Juan Martinez de Echeverria dueño de la casa de Echeverria e Juanes de Ernaovidao dueño de la casa de Lanberro e Sevastian de Larrachao dueño de la casa de Sasoategui e Miguel de Casares dueño de la casa de Algarbe e Juanes de Lope el menor en nombre de su padre Juanes de Lope dueño de la casa de Aiete e Juanes de Bonazategui dueño de la casa de Bonazategui e Domingo de Echeverria dueño de la casa de Lizardi e Antonio de Aduriz (…)nun de la casa de Martinun e Domingo de Aduriz dueño de la casa de Iparraguirre e Juanes de Gaviria dueño de la casa de Chapinena e Adrian de Arizavalo dueño de la casa de Guruceaga e Laurenz de Casares dueño que pretende ser de la dicha casa de Portua por los derechos que dijo tenia a ella e Maria Lopez de Guruceaga viuda dueña de la casa de Mirasun e Marigomez de Pollon doncella en cavello dueña de la casa de Larrachao e Catalina de Echeverria viuda dueña de la casa de Estibaos e Domienza de Garbuera viuda dueña de la casa de Arriagachipi. Que somos la maior y mas sana parte de los vezinos de la dicha tierra e Parrochianos de la dicha su Iglesia por nos y en nombre de todos los vezinos y Parrochianos ausentes.\nEtiketak: historia, anexioa, dokumentua\n2010, Azaroak 7\nAltzanet posta zerrendaren bitartez “Somos Altza - Altza gara” ekimenaren berri jaso dut. Blog bat sortu dute, somosaltzagara.wordpress.com, manifestu bat aldarrikatu eta datorren azaroaren 21-ean biltzeko deia egin dute.\n2010, Azaroak 8\nGuztiz bat nator esandakoarekin. Ea atzera begiratze horrek laguntzen digun bide “berria” egiten. Eskertzekoa da egiten ari zareten lana eta azaltzen duzuen kemena! Eutsi horri!\nDokumentua irakurrita ikus daiteke ia 400 urte pasatu direla, errez esaten da eta hainbat etxek oraindik zutik irauten du. Besteak beste Aduriz, Iparragirre, Sasoategi, Martillun, Sius, Txipres, Zapiain, Arzak, Garbera, Amueder, Castillun, Mirasun…\nGezurra dirudi baina historia berrian, hau da diktadura pasata edo beste modutan esanda demokrazian, Altzako etxe asko ehundaka urte zutik egon eta gero desagertzen joan dira eta jarraitzen dute desagertzen bapatean mundua edo gutxienez Altzako mundua erotu bailitzan.\nAkaso zer edo zer egin liteke odol jario hau eten ahal izateko?\n2010, Azaroak 11\nEz nituen ezagutzen izen guzti horiek. Interesgarritzat jotzen dut hor esandakoa. Agian, ALTZAk bere “aiuntamentua” izango balu ez zen emaan den sarraskia suertatuko.\nHortik proposatzen bada ekintzaren bat, nik jarraituko nizueke lan horretan.\nHortik aparte, Altzako historiaren zerrikusia duelakoan nago, badut nik historia txiki bat KASARES baserria, hor zegoen eliza eta nola bideratu zen San Pablo parrokiaren elizari buruz da. Ez dakin hitz egin beharko nukeen. Egia da, Antxon Alfaro ezagutzen dudala, beraz, berarekin hitz egingo dut.


Bizkaiko Giza Proba Txapelketaren 1. jardunaldia jokatuko dute Kortezubin - Busturialdeko Hitza : Busturialdeko Hitza\nBizkaiko Giza Proba Txapelketaren 1. jardunaldia jokatuko dute Kortezubin\nBariku arratsaldean eta zapatu eguerdian egingo dituzte saioak. Gonbidatu bezala kirolari arabarrek ere parte hartuko dute.\nBizkaiko Giza Proba Txapelketaren lehenengo jardunaldia hartuko du Kortezubik. Harri handian eta harri txikian lehiatuko dira kirola bizkaitarrak, eta hainbat kirolari arabar ere gonbidatuko dituztela jakinarazi dute Bizkaiko Euskal Joko eta Kirol Federakundearen arduradunek.\nBarikuan [uztailak 23] harri handiagaz ariko dira Eneko Bilbao kortezubitarra, Gorka de la Concepcion, Aitor de la Concepcion eta Bernardo Ureta Urpe. 18:00etan hasiko dute saioa.\nZapatuan [uztailak 24], berriz, harri handian zein harri txikian lehiatuko dira, 12:00etatik aurrera. Harri handian, Iker Murueta ereñarra eta Aitor Etxaniz markina-xemeindarra izango dira bizkaitarrak, eta Jose Sanchez eta Juan Carlos Lopez gonbidatu arabarrak. Harri txikian, berriz, Beñat Amade eta Unai Ardeo bizkaitarrak eta Kerman Perez arabarra ariko dira zein baino zein gehiago.


Zurrumurruak desegiten - Euskadiko Gazteriaren Kontseilua Zurrumurruak desegiten - Euskadiko Gazteriaren Kontseilua\n“Etorkin gehiegi ditugula” entzuten dugu… baina Euskadin dagoen etorkin kopurua uste duguna baino hiru aldiz txikiagoa da, ikerketen arabera. Zurrumurruak desegiten\n“Etorkinek gizarte-laguntza gehiegi jasotzen dituztela” entzuten dugu… baina, esaterako, atzerritarren %7ak soilik jasotzen ditu sei urte baino gehiago irauten duten laguntzak; hau da, bertakoek baino sei aldiz gutxiago.\n“Etorkinek matxismoa areagotzen dutela” entzuten dugu… baina, adibidez, latinoamerikako emakumeek egindako lanei esker ahaldundu ahal izan dugu bertako emakumeok, neurri batean.\nEta behin eta berriz esaten digute “etorkinen erruz lan baldintzak kaxkartzen dizkigutela”… baina pozik egongo al dira etorkinak, bertakoei baino gutxiago ordaintzen zaielako? Zurrumurruak desegiten\nGazte Borrasten etorkinenganako zurrumurruak desegiten saiatu gara Biltzen zerbitzuko Miguel Muñozekin. Egunotan, ikastaro bat burutzen ari da Biltzen beste eragile batzuekin batera Gazteen Euskal Behatokiak antolatuta, galdera honen inguruan”¿Cómo combatir prejuicios y rumores hacia la inmigración desde la acción educativa con jóvenes?”.\nZurrumurruei aurre egiteko prest al zaude?


Hizkuntza ohituratan eragiteko elkarlaneko ekimen berria aurkeztu da - Topagunea | Euskaltzaleen Topagunea\nHizkuntza ohituratan eragiteko elkarlaneko ekimen berria aurkeztu da\nEuskaltzaleen Topagunea - 17/05/15\nHizkuntza-ohitura eta erabilera-praktikatan eragiteko proposamen berria aurkeztu dugu Euskaltzaleen Topaguneak eta Eusko Jaurlaritzako Hizkuntza Politikarako Sailburuordetzak. Udaltop udaletako euskara zerbitzuen topaketatan aurkeztu dugu proiektua, euskara zerbitzuetako arduradun eta euskararen gizarte eragileen hainbat ordezkariren aurrean.\nArgazkiaren iturria: Udaltop\nEuskarak 365 egun dinamikaren baitan euskararen erabilera soziala areagotzeko eta hizkuntza praktika berriak bultzatzeko ekimen ezberdinak bultzatuko ditugula iragarri dugu erakunde bietako ordezkariek. Herriz-herri hizkuntza ohiturak aldatzeko martxan jarri diren esperientziak oinarri hartuta, hurrengo urteetan ekimenok hedatu eta euskararen lurralde osoan elkarrekin eragiteko proposamena da gaur aurkeztutakoa. Lan ildo berri honetan herritarren hizkuntza ohituretan eragiteaz gain, gizarteko era guztietako erakunde eta entitateek hizkuntza praktika berriak bultzatzeko neurriak hartzea sustatuko dela azpimarratu da.\nUdaltop topaketan hizkuntza ohiturek euskararen erabileran duten eragina nabarmendu da, eta gaur aurkeztutako egitasmoak zuzenean landu nahi ditu hizkuntza portaera eta ohiturak. Horretarako, hurrengo bi urteetarako ekimen eta erronka zehatzak iragarri dira.\n“Baietz 11 egun euskaraz elkarrekin!” ekimena izango da lehenengoa, herritarrak beren harremanetan euskara erabiltzeko hizkuntza praktika berriak proposatuko dituena. Azken urtean hainbat herritan egindako esperientziak oinarri hartuta (Donostiako Egia auzoan, Agurainen, Lasarte-Orian, Hernanin edo Arrigorriagan, besteak beste, izan dira antzeko proiektuak), Euskal Herri osoan aldi berean burutzea da proposatutako lehen erronka.\nErabilera praktika berriak erraztuko dituzten neurri sozialak hartzera gonbidatuko dira era guztietako erakunde eta eragileak ondoren, bigarren erronkan.\nEgitasmoaren aurkezpenean, abiatutako elkarlanaren garrantzia ere azpimarratu da. Eusko Jaurlaritza eta Euskaltzaleen Topagunearen arteko elkarlanetik sortutako egitasmoa, administrazio publiko eta euskararen gizarte eragileen parte hartzera zabalik dago. Proposamen irekia dela azaldu du Estibaliz Alkorta Eusko Jaurlaritzako Euskara Sustatzeko zuzendariak, eta Udaltop topaketek balio izan dute bertaratuek lehen ekarpenak egin ahal izateko. Euskaltzaleen Topaguneko Iker Martinez de Lagosek, hurrengo hilabeteetan ekimenaren koordinatzaileek ekarpenak jasotzen jarraituko dutela adierazi du, ahalik eta eragile gehien proiektura batzeko helburuarekin.\nKike Amonarrizek gidatutako aurkezpena hizkuntza-ohituren aldaketa aztergai izan dituen Udaltop topaketaren bigarren egunean egin da.\nSarean jarri da proposamenaren txostena (pdf)\nUdaltop-en egindako aurkezpena bideoan ikus daiteke:\nEuskarak 365 egun: hizkuntza-ohiturak eta gizarte aktibazioa Euskal Herrian eta elkarrekin lantzeko proposamen berria from Udaltop on Vimeo.


Zinearen lehenengo urratsak - Ahotsak.eus\nZinearen lehenengo urratsak Zinearen lehenengo urratsak zeintzuk izan ziren kontatzen du. Pelikulak nola ematen ziren azaltzen du.\nHizlaria(k): Beloki Altuna, Antonio\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ESK-012-030 kodeko bideoa nahi duzula aipatzea: ahotsak@ahotsak.eus\nZinearen lehenengo urratsak zeintzuk izan ziren kontatzen du. Pelikulak nola ematen ziren azaltzen du.\nData: 2005(e)ko irailaren 22a\n- Eta, hori, esaten dozu ziniak bazerela beste parrokixa… bueno, parrokixa gehixenetan edo. Baiña hemen bertan, Eskoriatzan, zenbat halako makiña, osea, zinia zenbat tokittan egongo zan, hor bakarrik?\n- Eta zuk badakizu zelan jirau zeben, ba, aparatua eta horrek gauza guztiorrek?\n- Ni hasi [nienien], ni hasi [nien], aparato bat bakarrik zeuen. Gero ya pixkat jentia… jentia edo gehittu edo gehixau etorri zala zerien, ba, ya bigarren aparatuau, ba... zertu barik, korte barik, batetik bestera pasau, baiña… honeik, e… kasik, honeik asuntuok, pixkat tokau jaten “en primera linea”!\n- Eta, orduan, lehelengo aparatu horretan, kortiak zegaittik? Ze zian, “ocho milimetros”? Ze, ze…?\n- Ez, ez, ez, “treinta y dos”, normala, normala.\n- Eta ze korte egoten zian?\n- […], ba, hiru ordu larenetik hiru ordu larenera, por ejenplo, tamaiñua, bobinian tamaiñua, hiru ordu larenetik aurrera ez zan kabiduten ya. Zinttia goraiño. Eta, klaro, hara allegatzen zanian, ba, bueno, deskantsua ein ezkero, orduan deskantsua eitten zan...\n- Bobinia aldatu…\n- Bai, ta ya esta. Eta, ba, bueno, normalian izeten zien hiru, hiru rollo, hiru zatittan, eta, klaro, proiektore bat zeuenien bakarrik, ba, derrigorrian, kendu in bihar, osea, aldatu ein bihar.\n- Bi deskanso.\n- […] guretzako izeten zan prueba bat, aber zeiñek azkarrau in. Gero prisakin igual zinttia gaizki sartu ta barriro argixa ixotu bihar, ta “fssss”, txistua. Buf... ohittuta, ohittuta ya, [zenbat] txistu…\n- Eta gero, esan dozu, makiña barrixa ekarri zanian, orduan ya korterik ez?\n- Ez, zeatik lehelengokua, lehelengo rollua baten eta gero bestian, eta bata akabatzen zanian, ba, hirugarrena han barriro...\n- Anekdotak be eukiko dozuz, ez?\n- Buu… zinekuak? Danak, anekdota danak daukat.\n- Pelikulia apurtu edo erdixan...?\n- Ta argixak itxungi, zeatik orduan bonbillak ez zien… zien hortaiko… horreik, soldadora elektrika modukoko... zer batzuk, bonbillia, ba, argixa itten zabena oso foko fuertia, baiña bonbillia izan biherrien kristaleko […], zerak, polo bixak ta, orduen, ikutzerakuen sua, sua, bueno, argixa.\n- Eta atzien egoten zan kristal bat, eta hak urtetzen euen makiñan aurrera. Eta ha euki biher zan beti, ba, puntutxo baten, osea, aurreratxuao edo atzeratxuao. Ta separauta [zerenian], osea, gastau, gastau itten zan, ta apurtxo bat [apartatzen] zanian, itxungi itten zan dana. Eta bueno, segiduen enteretan ziñen, txistua ta...\nTolosan zinea eta dantza, igande arratsaldeetan\nGoraburu eta Beitia zinemak\nBertako filmak vs. kanpoko filmak\n"Elkano" zinearen sorrera eta funtzionamendua\nIñaki Beobide eta 'Jarrai' antzerki-taldea


Espainiako Gobernuak nekazaritza ekologikoko produktuak sustatzen ditu ikasleen artean | Consumer\nEspainiako Gobernuak nekazaritza ekologikoko produktuak sustatzen ditu ikasleen artean\nElikagai horien kontsumoak gastu txikia eragiten du oraindik espainiarren elikaduran\narabera: Astelehena, 2007ko urriaren 22a\nJoan den ostiralean, Elena Espinosa Nekazaritza, Arrantza eta Elikadura ministroak Nekazaritza Ekologikoaren III. Astea aurkeztu zuen Santiagon, ekoizpen ekologikoko elikagaiak sustatu nahi dituen ekimena. Oraingoan, batez ere, ikasleei eta, oro har, haurrei zuzenduta dago.\nNekazaritza Ministerioak adierazi du nekazaritza ekologikotik datozen produktuak merkatu nazionalean kontsumitzeak “gastu txikia” dakarrela oraindik espainiarren elikaduran. Horregatik jarri zen abian Nekazaritza Ekologikoko Produktuen Informazio eta Sustapenerako Kanpaina Nazionala. III. astea kanpaina honen barruan dago.\nHaurrak dira hartzaile nagusiak. Txikienen artean elikagai ekologikoak sustatzeko, bideojoko bat sortu da. Kanpainaren web orrian deskarga daiteke.\nInterneten gune honek ekoizpen ekologikoko elikagaien ezaugarriei eta erabilerari buruzko informazioa ematen die helduei. Aste hau ospatzeko programatutako jarduera guztiak ere biltzen ditu.\nNekazaritza Ministerioaren datuen arabera, Espainiak 900.000 hektareatik gorako ustiapen ekologikoko nekazaritza-azalera du, eta 19.000 operadore baino gehiago ditu. Gaur egun, ekoizpen ekologikorako azalera handiena duen Europako bigarren herrialdea eta munduko zortzigarrena da. Haren %70 Europara esportatzen da batez ere, Alemaniara, Herbehereetara, Frantziara eta Erresuma Batura.\naste elikadura kanpaina-eu nekazaritza ekologikoa


Pascal Gaigneri emango diote Sade saria 2018, bere ibilbideagatik\nSade saria Pascal Gaigneri emango diote, bere ibilbideagatik\nZinema enpresak Donostian ezarritako frantses musikariari emango dio aurten saria, ehun soinu banda baino gehiago egin eta gero. Ostiralean jasoko du, Donostian.\nGaigne, 'Handia'gatik irabazitako Goya jasotzen.\nSade donostiar enpresak zinema arloan diharduten profesionalen lana aitortzeko urtero ematen duen saria Pascal Gaignerentzat izango da bosgarren edizio honetan, Donostian ezarritako frantses musikari honek ikus-entzunezko ehun ekoizpen baino gehiagorentzat egin dituen soinu bandak aintzat hartzeko.\nSariaren bidez, “musikariak zinemari egindako ekarpen garrantzitsua eta haren ibilbide profesionala” hartu nahi dituzte aintzat, “Handia” filmerako egindako lanagatik berriki Goya sari bat irabazita biribildutako bidea. Saria ostiralean jasoko du, Astoria 7 hotelean.\nGaigne hiru aldiz egon da Goya sarietarako izendatuta, eta, azkenik, “Handia” filmarekin lortu zuen saria.\nBere ibilbide musikalean hainbat zuzendarirekin aritu da lankidetzan Gaigne: Víctor Erice ('El sol del membrillo'), Daniel Sanchez Arevalo ('Azul oscuro casi negro' eta 'Gordos'), Iciar Bollain ('El olivo', 'Flores de otro mundo', 'Katmandú, un espejo en el cielo') eta Ramon Salazar ('Piedras', '20 centímetros'), besteak beste.\nEsku artean, bi film ditu Gaignek egun, ‘La trinchera infinita’ Aitor Arregi, Jon Garaño eta Jose Mari Goenagaren hurrengo filma eta ‘Remember me’, Brian Cox eta Bruce Dern protagonista dituen estatubatuar filma.


Dantzaz: Dantza Laborantzak by dantzaz - issuu\nArgazkiak | Jose Usoz\nZER DA DANTZAZ? Dantzaz elkartea dantza munduan lehen enplegurako plataforma bat da, Euskadin kokatuta, eta europar ikuspuntuarekin. Europa osoko dantzariak biltzen ditu, eta zera eskaintzen die:\n•\tDantza formazio irunkorra eta eguneroko oinarrizko entreinamendua. Gainera, arte eskenikoetan eta dantzan birziklatzeko tresnak eskaitzen zazkie:\nKoreografia Ekoizpena Finantzak eta kudeaketa Sentsibilizazioa eta komunitatea Lan arriskuak eta lesio-prebentzioa. Euskal dantzak eta dantza tradizionala Beste gai artistikoak: zirkoa, antzerkia, bideo sormena... Prozezuak fundamentu indartsua du: etengabeko praktika. Eguneroko zortzi orduko saioak izango dira, eta dantzari bakoitzaren behar eta indarretan oinarritutako plan bat eratzen da, lan orokorra eta lan pertsonala elkartuz.\n•\tPlataforman dagoen “Dantzaz Konpainia” dantza konpainia profesionalean lan egin, horrela: •\tnazioartean ezagututako koreografoekin lan egiteko aukera izango dute. •\tLehenengo esperientzi profesionala izango dute: entseguak, birak...\n•\tAholkularitza eta motibazioa. Gure dantzariak europako edo beste lekuetako dantza konpainietan lan izatea gure helburu nagusia da. Horretarako, audizioetara joatera animatzen ditugu, baita haien CVak eta aurkezpenak hobetzen ere. Eta hori egiteko erraztasunak ematen dizkiegu. Euskal dantzariak gure plataforman sartzeko aukera emateko, “MUGI” deituriko “errendimendu handiko zelula” bat sortu dugu, 16 urte gorako euskal dantzarientzako, gure plataforman lanean hasteko eta bertan sartzeko etorkizunean.\n Zenbat leku dago plataforman eta nola lor daiteke bat? Plataformak, momentu honetan, hamar leku ditu, eta audizio baten bidez lor daiteke lekua. Audizio prozesua irekia da eta etengabea, hau da, edozein lekuko dantzari gurekin harremanetan jar daiteke e-mailen bidez, bere CV bidaliz, eta gure saioetan parte hartzera gonbidatuko dugu, audizioa egiteko, eta itxaron zerrenda izateko. Leku bat izateko, 18 urte baino gehiago izan behar da, eta audizioa gainditzea.\n Zenbat leku dago “Mugi-errendimendu handiko zelula”-k eta nola lor daiteke bat?\nMUGI-k lau leku ditu eta sartze prozesua Dantzaz-ena bezalakoa da. Euskadin jaioa izan behar da, edo bertan bizi azken 6 urteetan, 16 urte baino gehiago izatea, eta gurasoen edo tutoreen baimena izatea, eta audizioa gainditzea.\n Zeintzu dira plataforman aukeratutakoei eskeintzen zaizkien baldintzak? Aukeratutakoek laguntza-poltza daukate haien gastuetarako. Gainera, “Dantzaz Konpainia”-rekin dantzatzen duten bakoitzean, lan hitzarmen bat sinatuko dute, eta altan Gizarte Segurantzan.\n Eta MUGI-n izateko baldintzak? MUGI-n ez dure laguntza poltsarik, baina “Dantzaz Konpainia (DK)”-rekin dantzatzen duten bakoitzean, lan hitzarmen bat sinatuko dute, eta altan Gizarte Segurantzan.\n Zenbat iraun daiteke dantzari baten egonaldia plataforman? Normalean gehienez bi urte iraun daiteke, baina gure lan egiteko era oso malgua da, dantzari bakoitzaren beharretara moldatzeko.\n MUGI izateak Dantzaz Plataforman sartzea bermatzen du? Dantzariak ongi aprobetxatzen badu, horrela izan behar litzateke, baina ez da baldintza nahikoa. Eguneroko lana garrantzitsuena da.\nZER DA “DANTZAZ KONPAINIA”? “Dantzaz Konpainia” dantza konpainia profesionala da, eta Dantzaz Elkartearen mendekoa da, haien dantzarientzako lan lorbidea da.\n•\tNola egiten ditu koreografiak eta ekoizpenak? “Dantzaz Konpainia” gonbidatutako nazioarteko koreografoak ditu, guztiak oso ezagunak (Galili, Timulak, Gauthier, Hilde Koch, Jacek Przybylowicz, Jone San Martin...) Guztiekin antzokietarako ekoizpenak egiten ditu. Gainera, “Dantzaz Konpainia” ez ohiko lekuetarako ekopizpenak egiten ditu: kalea, hondartza, parkeak, eraikinak eta gune bereziak. Horretarako, Josu Mujika, Jone San Martin, Hilde Koch, eta beste koreografoekin aritzen da lanean. 2013an nazioarteko koreografoekin lan egiten hasiko da eremu honetan ere bai.\nDANTZAZ KONPAINIA Niessen eraikina - Dantzagunea Pelotari kalea z/g E-20100 Errenteria (Gipuzkoa) +34 943 02 11 36 / +34 629 889 826 dantzaz@dantzaz.net\nDantzaz: Dantza Laborantzak\nDokumentu honek Dantzaz nola funtzionatzen den azaltzen du


% 24 handitu dira depresio eta antsietatearen sintomak euskadiko emakumeen artean\n"Antsietatea, loezina, nekadura eta ahultasuna dira medikuaren kontsulten arrazoi ohikoenak Euskadiko emakumeen artean. Sintoma horiei eztarriko mina, sindrome katarralak, beherako akutua, zorabioak, bertigoak, artrosia eta artritisa gehitzen zaizkie”, adierazi du Alejandro Basáñez doktoreak, IMQ-ko medikuntza orokorreko espezialistak.\nPrebentziozko arloan, doktoreak patologia hauei arreta jartzea gomendatzen die emakumeei: “hipertentsio arteriala, kolesterol altua, tabakismoa eta larruazaleko aldaketak kontrolatzea –tumore-kopuru handia baitago-”.\nEstatistiken arabera, Euskadiko emakumeen bizi-itxaropena 85,4 urtekoa da, eta gizonena, 78,9 urtekoa. Tumoreak dira heriotza-kausa nagusia.\nEmakumeen Nazioarteko Egunaren ospakizuna dela eta, emakumeen osasun-alderdiari dagokionez, IMQ-k ohartarazten du gaur egun Euskadiko emakumeei gehien erasaten dieten patologiez eta osasunari jaramonik ez egiteak dakarren kalteaz, gainerako familiakideen osasuna zaintzeko beren ahaleginean.\nIMQ-ko medikuntza orokorreko espezialista Alejandro Basañezek adierazi duenez, dena ongi dagoela eta minik ez duela badirudi ere, “osasun-arreta batzuk beharrezkoak dira bizi-kalitatea hoberena eta urtetsua izan dadin, eta aldizka prebentziozko azterketak egin behar dira eta, zalantza txikiena ere badago, espezialistengana joan behar da”.\nZorionez, Euskadin, emakumea maiz joaten da familia-medikuarengana nahiz espezialistengana. Euskadik emakumeek gehien kontsultatzen dituzten gaixotasunak, Basañez medikuaren arabera, hauek dira: "2 talde handi hauetan bana daitezke: lehenengoa, eskatu ahalako kontsulta; bigarrena, kontsulta programatua. Eskatu ahalako kontsulten barruan, antsietatea, loezina, nekadura eta ahultasunajatorria dutenak dira ohikoenak, baita, besteak beste, eztarriko mina, sindrome katarralak, beherako akutua, zorabioak, bertigoak, artrosia eta artritisa ere. Eustaten estatistiken arabera, antsietate eta depresioaren sintomen prebalentziak okerrera egin du (% 24), batez ere, emakumeen artean.\nBigarren taldean, hots, kontsulta programatuetan, hauek dira arrazoi ohikoenak: tentsio arterial altua, hiperkolesterolemia, obesitatea, gehiegizko pisua eta hormona tiroideoen asaldurak.\nPrebentzio-arloan, Basañez doktoreak emakumeei gomendatzen die patologia hauei arreta berezia jar diezaieten: “hipertentsio arteriala, kolesterol altua, tabakismoa, eta larruazalean gertatzen diren aldaketak kontrolatzeak duen garrantzia ahaztea (nevus, queratosis-a, garatxoak, larruazaleko tumoreak nabarmen gehitu baitira”.\nAzkenik, IMQ-ko espezialistak, haurduntzeko asmorik izatekotan, familia-medikuarengana joatea gomendatzen du, “eta emakumeen % 80k ez du hori egiten”. “Haurdundu aurreko kontsulta, haurduntzeko asmoa duten emakume guztiek eskatu beharko lukete, arrisku-faktoreak –medikoak nahiz sozialak– zein diren jakiteko eta aldatzeko, haurdunaldia amarentzat eta umekiarentzat egoera onena gara dadin. Haurdunaldi programatuen % 50ek eta programatu ez direnen bi herenak arrisku-faktoreren bat –tabakoa, alkohola edo obesitatea– dutela kalkulatzen da. Horregatik dira hain garrantzitsuak kontsulta horiek”, azaldu du espezialistak.\nHaurdun geratu aurreko kontsultaren helburu nagusiak hiru dira, Basáñez medikuaren hitzetan: “haurdundu aurreko arriskua ebaluatzea; ekintza hezigarriak egitea, hots, emakumeari haurdundu aurreko bizi-aztura osasungarrien berri emanez; eta, behar izanez gero, botika gehigarriak agintzea. Zoritxarrez, azken datuen arabera, haurdunen % 70 inguruk ez du azido folikorik hartzen haurdun geratu aurretik”.\nAdinaren araberako zainketak\nKontuan hartuta emakumeen bizi-etapa bakoitzean kontrolatu beharreko arrisku jakinak sortzen direla, IMQ-k taula bat egin du, jarraitu beharreko prebentziozko oinarrizko zainketak adierazteko.\n20 urte arte: txertaketa eta garapena kontrolatzea; sexu-transmisioko gaixotasunak zaintzea; giza papilomaren birusari, hilekoaren asaldurei eta elikaduraren ondoezari arreta berezia jartzea.\n20 eta 40 urte artean: zitologiak, baginaren ekografiak, bularren miaketa, haurdundu aurreko kontrola, haurdunaldiaren jarraipena, erdiondoko arreta eta minbiziaren arreta egitea.\n40 eta 60 artean: analitika hormonalak, mamografiak, disfuntzio hormonalak, menopausia-aurrea eta menopausia, dentsitometriak, osteoporosia, artritisa, artrosia, diabetesa eta antsietate-asaldurak.\n60 urtetik gora: aurreko adinekin egiten diren kontrol berberak, eta, gainera, tentsioa kontrolatzea, elektrokardiogramak egitea, menopausia-ondokoa, gernu-ihesa eta depresioa kontrolatzea.\nEustatek zabaldutako azken estatistiken arabera, Euskadiko emakumeen bizi-itxaropena 85,4 urtekoa da eta gizonena, berriz, 78,9 urtekoa. Zirkulazio-aparatuaren gaixotasunak eta tumoreak dira heriotza-kausa nagusia Euskal Autonomia Erkidegoan eta Europar Batasunean, ordena bestelakoa bada ere: tumoreak dira heriotza-kausa nagusia EAEn eta zirkulazio-aparatuaren gaixotasunak, Europako gainerako herrialdetan. Era berean, aipagarria da biztanleriaren zahartzearekin lotutako heriotzen gorakada, besteak beste, nahasmendu mental eta Alzheimer-en eraginez.\nEuskadiko emakumeen bizi-itxaropena Europako luzeenetako bat da, hots, 65 urteko eta hortik gorako emakume ehuneko altua dago, eta, osasunari dagokionez, lehentasunezko arreta eman behar zaie.\nBestetik, Emakume, Ume eta Nerabeen Osasunerako Munduko Estrategiak (2016-2030) –iaz onetsi zena eta NBEk sustatzen duena– agerian utzi duenez, emakumea da osasun orokorraren euskarrietako bat. “Emakumea da familia-ingurunearen osasunaren antolaketaren gotorlekua, bere azterketa medikoak ez ezik, seme-alabenak eta, maiz, guraso adinekoenenak ere planifikatzen baititu”, adierazi du IMQ-ko Basáñez doktoreak.\n“Osasuna eta Emakumea” Jardunaldia\nEmakumeen Nazioarteko Eguna dela eta, IMQ-k, Arabako Teknologi Parkearekin batera, jardunaldi berezia antolatu du, hain zuzen ere, “Osasuna eta Emakumea”, biharko, martxoaren 8rako, esandako alderdi guztietan sakontzeko asmoz.


Ziurgabetasuna ikasturtea hasteko hiru aste pasatxo falta direnean Euskal Herrian\nNafarroako sindikatuek bere gobernuaren protokoloa errefusatu ostean, Steilasek ohartarazi du EAEn ez dagoela plantillen igoeraren berririk.\nSteilas sindikatuak deitoratu egin du ikasturtea hasteko "hiru aste" falta direla, baina "ez da ezer zehazten ari"; hori dela eta, joan den ikasturteko azken zatian izan zen "inprobisazio berarekin" aurre egingo ote dioten beldur da. Zentzu horretan, Eusko Jaurlaritzaren Hezkuntza protokoloek "gauzak planteatzen dituzte, baina ez da esaten nola gauzatuko diren", eta ez da aurreikusten "plantilla eta aurrekontu gehikuntzarik", beraz, "Gauzak ez dira oso ondo egingo".\nMartxotik hezkuntza sektorean bizi izan den egoeraren ostean, Ana Perez Steilaseko ordezkariak onartu du ikasturte berri honetan osasun krisiaren ondorioz ikastetxeek "erraza ez den egoera bati" aurre egin beharko diotela berriro, eta horren aurrean "ziurrenik gauza batzuk egin beharko dira". "Baina gauza batzuk atsedenarekin eta hezkuntza komunitatearekin koordinatuta egin zitezkeen, inprobisazio maila minimoa izan dadin", azpimarratu du Europa Press agentziari egindako adierazpenetan.\n"Irailean dena normala izango dela dirudi", adierazi du Steilaseko ordezkariak. Gainera, "Hezkuntza Sailak Osasun Sailari entzuten ez diola ematen du", udazkenean gerta daitezkeen agerraldiez eta egoeraz ohartarazi duenean.\nSteilasen ustez, ikasturte berriari aurre egiteko beharrezkoak diren neurriek "aurrekontuak eta plantillak handitzea" eskatzen dute; hala ere, "Gaur egun, Aragoi, Nafarroa eta Euskal Autonomia Erkidegoa dira gutxieneko gehikuntzarik ez duten erkidego bakarrak". Ohartarazi duenez, EAEren kasuan, "Gaur egun, plantillak 2019ko iraileko berdin-berdinak dira", eta, beraz, "Nekez egingo dira gauzak ondo".\nPlantillen igoerarekin batera, sindikatuak "ezinbestekotzat" jo du irakasle bakoitzeko ikasle-ratioak murriztea, pertsonen arteko distantziak bermatu ahal izateko, bai eta Hezkuntza Sailak materialez hornitzea ere, hala nola ordenagailuak edo tabletak.\n#Ataun #Irratia #AtaunIrratia #Hezkuntza #Ikastetxeak #Eskolak #Ikastolak #Institutuak #Unibertsitateak #Ikasleak #Irakasleak #IkasturteBerria #EuskalHerria #Euskadi #Gipuzkoa #Bizkaia #Araba #Steilas #AnaPerez #Sindikatua #Koronabirusa #Osakidetza #EuskoJaurlaritza #SegurtasunSaila #OsasunSaila #Deseskalatzea #Normaltasunberria


Artikulu hau Urari buruzkoa da;beste esanahietarako, ikus «Ur (argipena)».\nUra gai kimiko garden eta ia koloregabea da, Lurreko ibai, aintzira eta ozeanoen eta organismo bizidun gehienetako fluidoen osagai nagusia. H2O formula kimikoa du, hau da, ur molekula bakoitzak oxigeno atomo bat eta hidrogeno atomo bi ditu, lotura kobalentez elkartuak. Giro-tenperaturan likidoa da. Nahitaezkoa uste da bizitzarako, ez baita ezagutzen uraren gabezia osoan bizi den izakirik. Urak Lur planetaren azalaren % 71 estaltzen du. Ur horren % 97,2 gazia da, eta % 2,8 geza. Ur geza horren % 1 baino ez dago egoera likidoan, gainerakoa poloetan izoztuta baitago.\nuraren propietate fisikoak\norganismoentzako propietate garrantzitsuak


Euskal Irakaslegoa » DU KANTARI HILEKO AZKEN ASTELEHENEAN: “San Simon eta San Juda”\nUrr 22 2013\nDatorren astelehenean, urriak 28 berriro elkartuko gara Uniko klaustroetan, tartetxo batean –11:05tik 11:15era– euskaraz kantatzeko. Jakizue, ahal dela, HILERO -HILERO, AZKEN ASTELEHENETAN (eskola egunak izanez gero, behinik behin) elkartzeko asmoa dugula. ETORRI, GUSTURA IBILIKO ZARA ETA!\nOraingo astelehen honetan, gainera “SAN SIMON ETA SAN JUDA” EGUNA suertatu zaigu! Beraz, argi dago berori izango dela kantatukodugun abestietako bat, ezta? Eta horrekin batera, “Aldapeko”, “Txoria txori” eta “Guk euskaraz”.\nBerton jaitsi ditzakezue hitzak, nahi izanez gero, eta entzun ere bai (bertan egunean izango ditugu paper-“txuletatxo” batzuk eskura baina)\naldapeko sagarraren/txoria txori ” ALDAPEKO SAGARRAREN”entzun guk euskaraz GUK EUSKARAZentzun isil-isilik dago ISIL-ISILIK DAGOentzun euskal herrian euskaraz “EUSKAL HERRIAN EUSKARAZ”entzun san simon eta san juda SANSIMON ETA SANJUDAentzun kontrapas KONTRAPASentzun gernikako arbola “GERNIKAKO ARBOLA” entzun araban bagare ARABAN BAGAREentzun haurtxo polita “HAURTXO POLITA”entzun egun da santi mamiña “EGUN DA SANTI MAMIÑA”entzun


muxu ematera behartzen\nHome / Zergatik behartzen ditugu gure txikiak muxu ematera?\n20 de March de 2017 27 de October de 2021 Leave a comment\nTXIKIEN ESPAZIO BITALA ERRESPETATUZ\nNahiz eta gu ez konturatu pertsona guztiok daukagu espazio bital bat, eta ume txikiek baita. Espazio bital honek gure eta beste pertsonen artean barrera moduan jokatzen du. Espazio hau gurekin batera mugitzen da, beraz, esan genezake, gure parte dela, gurekin baitago beti, segurtasuna eskaintzen digu eta gure ongizatean paper garrantzitsua da.\nIzan liteke, txikitan, gure funtzio psikologikoak guztiz eraikita ez egotea, baina egia da, oso txikitatik dakigula zer esan nahi duen espacio bitalak. Txiki bateri ez baldin badiozu konfidantza trasmititzen, ez zaizu gerturatuko, eta gurasoek ezin diete behartu gerturatzera, edo agian nagusiak garenean kaletik goazenean ezezagunei besarkatu egiten diegu? Ez, ezta? Beraz, errespetatu umearen espazioa, eta ez behartu nahi ez duen pertsonatengana hurbiltzen, berak erabakiko du noiz gerturatu. Gurasook, ez arduratu gure sema alabek ez baldin badute nahi zuen lagunei muxu ematerik, ez da arazo bat, normalena da.\nORDUAN… ZERGATIK ASKOTAN BEHARTZEN DITUGU TXIKIAK MUXUAK ETA BESARKADAK EMATERA?\nGuraso batzuek askotan behartzen dituzte horretara, eta ez da beharrezkoa persona on bat hezteko, ritual kontua da eta gurasoan besteen aurrean ondo gelditzeko kontua da, ezer gehiago. Umeei besarkadak eta muxuak ematera behartzeak, txarto sentiarazten ditu eta antsietatea ekar diezaioke, beraz, hurrengoan pentsatu, behartu orduko.\nMuxuak emateak ez du esan nahi, persona zabalago bat izango zarenik eta lagun asko edukiko dituzunik, ezta ze jatorra den zure semetxoa esango dizutenik. Baliteke horrekin, guztiz contra jokatzea zure txikiak eta efektu negatiboak ekartzea. Umeak gauza asko imitazioz ikasten dute, beraz, berak muxu ematea nahi baldin baduzu, lehenengo emantzazu zuk.\nAdibidez, kalean askotan ikusi dut, gurasoak umeakin doazela eta batbatean, amaren lankide batekin elkartzea. Kasu horretan, ama lankide horrekin hizketan hasten da eta bost hamar minutu igaro litezke lasai lasai, non aita eta umea begira daueden baina isilik. Amak lankidea ikusi duenean kaixo aspaldiko esan dio! Aitak kaixo sinple bat. Agurtzerakoak berdin; amak dio, bueno errekuperatu eta ea laister ikusten zaitudan. Aitak agur. Eta zer eskatzen diogu txikiari? Muxu bate matea, amaren laguna delako? Ez, ez da horrela izan behar, zelan sentituko zinake zu, horrelako zerbait egingo balizute? Emazteak kasu honetan, ala emaiozu muxu bate sango balizu?\nONENA ASKATASUNA USTEA ETA MUXUAK EMATERA EZ BEHARTZEA DA.\nArgi dago guraso zein tutoreak umearen hezkuntzan zerikusi zuzena dute, baina horrek ez du esan nahi, sentzugabekeriatan eta garrantzi gabeko gauzetan zentratu behar garenik. Umearentzako arauak justifikatuak egon behar dira eta umearen ongizatean zentratuak, noski.\nUmeak hartzen dituen erabakiek, minik ez baldin badute egiten, ez berari ezta bere ingurukoei, utzi umeari bera erabakiak hartzen askatasun osoz. Arau sozialak behartuz gero ez dugu ezer lortuko, soilik gurasoak behartzen dutelako egin behar dela, baina ez duela inongo sentzurik.\nUmeak ez dira guztiz garatu gabeko nagusiak soikik, gizakiak dira, eta espazio bital bat daukate, erakiak hartzeko poderea, beraz, inori minik egiten ez baldin badio bere erabakiak, utzi umeari bereak hartzen. Beraz, guztiz kontra gaude umeei muxuak zein besarkadak ematera behartzera.


Eurokopako neurketak 13.000 lagunen aurrean jokatuko dira San Mamesen | Kirola | Berria\nEurokopako neurketak 13.000 lagunen aurrean jokatuko dira San Mamesen\nEspainiako Futbol Federazioak eta Jaurlaritzako Osasun Sailak sinatutako dokumentuen arabera, %25eko edukiera baimenduko dute. Ekainean jokatuko dira neurketak Bilbon. Larunbaterako manifestazio nazional bat egitera deitu du Eurokopa honi ez plataformak.\nBerez 53.000 lagun inguru sartzen dira San Mames estadioan. Horren laurdena baimenduko dute. Luis Tejido / EFE Tamaina handiagoan ikusi\nEurokopa publikoarekin jokatuko da San Mamesen. Hala erabaki dute Espainiako Futbol Federazioak eta Eusko Jaurlaritzako Osasun Sailak, Bilboko Udaleko iturriek Europa Press berri agentziari baieztatu diotenez. Bi erakunde horien artean osatu eta sinatu dituzte UEFAk Bilboko egoitzaren inguruan eskatzen zituen dokumentuak, eta, hala, neurketetara 13.000 lagun inguru joan ahalko dira, estadioaren edukieraren %25.\nJoan den urtean egitekoa zen Eurokopa ekainean jokatuko dute, Europako hamabi herrialdetan. Bilbok multzokako fasea eta final-zortzirenetako neurketa bat hartuko ditu; zehazki, Espainiak, Sueziak, Poloniak eta Eslovakiak osatzen duten multzoak jokatuko du San Mamesen.\nEuropa Pressen arabera, Espainiako Federazioak eta Jaurlaritzak hainbat aste zeramatzaten elkarlanean, eta Osakidetzaren irizpideen arabera hartu da San Mamesen laurdena bete ahal izateko erabakia. Alexander Ceferin UEFAko presidenteak duela hilabete inguru argi utzi zuen: Eurokopako egoitza izateko ezinbesteko baldintza izango da zaletuek estadioan sartu ahal izatea.\nAzaldu dutenez, ordea, Espainiako Futbol Federazioaren asmoa bete eta San Mamesen 13.000 lagun sartzeko hainbat baldintza bete beharko ditu pandemiaren egoerak Araban, Bizkaian eta Gipuzkoan. Besteak beste, herritarren %60k immunizatua egon beharko dute, ospitaleen okupazioak %8tik beherakoa izan beharko du, eta birusaren transmisio mailak oso txikia izan beharko du.\nHorretaz gainera, Juan Mari Aburto Bilboko alkateak gutun bat bidali dio Martin Callen UEFAko zuzendariari, «emandako erraztasunak eta asmo onak» eskertzeko.\nLarunbatean, mobilizazio nazionala\nEurokopa Bilbon egiteko asmoa geratzeko helburuz, manifestazio nazional batera deitua du Eurokopa honi ez plataformak datorren larunbaterako. Gaur zabaldutako albistea ere gaitzetsi dute; sare sozialetan salatu dutenez, «ezin dugu Euskal Herria gurutzatu, baina San Mamesen 13.000 pertsona sar daitezke».\nBilbon egingo da manifestazio nagusia. Hego Euskal Herrian mugimenduei lotutako neurri murriztaileak direla eta, ordea, Iruñean eta Gasteizen ere manifestatzera deitu du plataformak. Guztiak 12:00etan izango dira.\nApirilaren hasieran, Bilbo eurocopako egoitzetako bat izango den ala ez erabakiko du UEFAK.\nAzpaldidanik aldarrikatzen ari garen bezala, ez gara begira geratuko.\nGUZTION ARTEAN GELDITU DEZAGUN!#EurocopaHoniEz pic.twitter.com/nLHDYICmBs\n— Eurocopa Honi EZ #EurocopaHoniEz (@EurocopaHoniEz) March 10, 2021


Dbus albisteak gaur: DonostiaBus azken albisteak 2021 | EiTB Gai interesgarriak\nOstiralean abiatuko dira berriro Dbusen gautxoriak\nGautxoriak edo gaueko autobusak ostiralean, larunbatetan eta jaiegun bezperan egongo dira. Boulevardetik irtengo dira eta 03:00ak arte egongo dira martxan.\nDbuseko Enpresa Batzordeak elkarretaratzea egin du zerbitzuen % 100 eskatzeko\nLangabezian dauden Dbuseko langileen itzulera ere eskatu du, eta mugikortasun urriko pertsonen "autonomia" aldarrikatu du eta gastu sozial handiagoa Udalaren aldetik.\nBabes Zibileko, DYAko eta Gurutze Gorriko kideak erabili eta botatzeko maskarillak banatzen ari dira autobus, metro, tranbia, tren eta Donostiako Topoaren geltokietan.\nBanaketa puntako orduan hasiko da metro, autobus eta tren geltokien sarreretan.\nEmakume gidarien kopurua handitzeko kanpaina jarri du martxan Dbusek\nDonostiako autobus urbanoen gidarien % 11 soilik dira emakume. Lanbide horretara animatzea du helburu kanpaina horrek.\nEuskadi irratia piztuta daraman autobus batera sartu gara\nFaktoria kalera atera da irratiaren nazioarteko egunean gure entzuleak topatzeko. Horietako bat da Josu autobus gidaria. Berarekin bidaiatu dugu.\nDbusek 12 metroko 9 autobus erosiko ditu aurten\nAutobus berriak 2020an hasiko dira zerbitzua eskaintzen. Horrez gain, datozen lau urteetan ezaugarri horiek dituzten beste 30 autobus erostea aurreikusten du Dbus Donostiako autobus konpainiak.\nDbusek eskaripeko geldialdien sistema hasi du gaur gautxori linean\nEmakume eta adin txikikoek Miraconcha-Benta Berri-Seminario lineako geltoki ofizialen artean gelditzeko eskaera egin ahal izango dute.\nIndarkeriaren ondorioz hil ziren Angel Portugal eta Mikel Zabalza DBuseko langileen omenezko plaka jarri dute autobus enpresaren egoitzan.\nAdinekoek autobusetan dituzten arazoak, 80 urteko erabiltzaile baten eskutik\nErabiltzaileek aulkirik ez uztea, eseri aurretik autobusa martxan jartzea, egokitutako eserleku gutxi... Dbusek eta Easo Politeknikoak 'Laguntzaileak' programa jarri dute martxan nagusiei laguntzeko.\nDbusek eskaripeko geldialdien sistema probatuko du uda honetan B8 gautxori linean\nEmakume eta adin txikikoek Miraconcha-Benta Berri-Seminario lineako geltoki ofizialen artean gelditzeko eskaera egin ahal izango dute. Proiektu pilotu berria ekainean hasiko da martxan.\nDonostiako gautxoria geltoki ofizialak ez diren lekuetan ere geratuko da\nEtorkizuneko autobusa barrutik ezagutu dugu\nTranbia itxura eta sabaitik lurrerainoko kristalak ditu udan Donostiako 28 linean estreinatuko duten autobus % 100 elektrikoak.\nEuskadiko Filmategiaren 40. urteurrena, 'Faktoria'n\nGainera, haur eta gaztetxoekin diziplina positiboa nola landu ikasiko dugu, eta DBus Donostiako autobus konpainiaren lehenengo autobus artikulatu % 100 elektrikoan bidaia egingo dugu.\n'Manparak oztopatu dezake gidari eta bidaiarien arteko gertuko harremana'\nIruñea, Donostia eta Gasteizko hiri barruko autobus-konpainietako arduradunak 'Faktoria'n izan dira.\nDbusek beste mikrobus linea bat jarriko du martxan Morlans aldean\nZerbitzu horri esker, garraio publikoa asko hobetuko da, beste hainbat garraiobiderekin lotzeko aukera emango baitu.\nDBusen 28.linea guztiz elektrikoa izango da\nUdalak, Gipuzkoako Diputazioak eta Eusko Jaurlaritzak protokoloa sinatu dute hirian garraiko elektrikoa bultzatzeko. 28.garren linean autobus elektrikoak jarriko dira. 42 milioiko inbertsioa izango da\nDonostia Etorkizuneko Autobus Europarra proiektuan erakusle\nDbus konpainiak CEIT-IK4 zentroarekin autobus gidariek eraginkorrago gidatu dezaten sistema garatu dute. Europako beste hainbat hirietako ordezkariei erakutsi die.Autobus berrien diseinua ere landuz\nMugi txartela Baionan ere erabili ahal izango da\nIbilbideak banku-txartelekin ordaintzeko aukera ematea aztertzen ari dira ere.\n'Mozal legea'ren aurkako pintaketak egin dituzte Donostiako autobus batean\nDonostiako Udalak gertaera gaitzetsi eta 'horrelako erasoek hiritarrak kaltetu baino ez dutela egiten' adierazi du.\nBat eta Barik garraio txartelak, Dbuseko linea guztietan erabilgarri\nHorrenbestez, txartel horiek erabiltzen dituztenek Donostiako hiri autobusen konpainiako linea guztietan hobaridun tarifak eskura ditzakete.\nMugi txartela Bilboko Metroan erabili ahal izango da laster\nGipuzkoako garraioaren Mugi txartela ordaintzeko besterik ez da izango, onurarik gabe, Renfen gertatzen den bezala.\nBarik eta Bat erabilgarri, gaurtik aurrera, Donostiako autobusetan\nMugi txartela ere erabili ahal izango da. Garraio sailburuordearen esanetan, beste pauso bat da Euskadiko txartel bakarrerantz.\nGizon bat atxilotu dute, Dbus konpainiako auto-gidari bat jotzeagatik\nAstelehenean beste eraso bat izan zen Dbuseko 26 Amara-Matutene linean. Gizon batek gidaria jo zuen eta autobusean zihoan bidaiari bati mehatxu egin zion.\nAtxilotu bat Donostian, Dbus konpainiako auto-gidari bat jotzeagatik\n26 lineako autobus batean gertatu da erasoa, Amara eta Martutene arteko bidean.\nDBusek, Donostiako Tranbia Konpainiak, 130 urte\nEgun 30 linea, taxibus bat eta bederatzi gautxori ditu konpainiak eta 530 lagunek egiten dute lan. Asko aldatu da 130 urte hauetan.\nErasotzaileak barkamena eskatu dio Dbuseko langileari, baina gidariak gertatutakoa salatu du. Dirudienez, zirkulazioko eztabaida baten ondorioz sortu zen istilua.\nDbusen linea berriak eta aldaketak hil honetan jarriko dira martxan\nGipuzkoa plaza eta Atotxa lotuko dituen 44 linea eta Antiguo geltoki berriarekin lotuko duen 45 linea izango dira hilaren 16an eta 25ean martxan jarriko direnak.\nXIX.mendean sortu ziren enpresak ezagutu ditugu\nDbus eta Insalus urak dira, XIX.mendean sortuz ziren eta oraindik ere zabalik dirauten enpresako bi dira. Urtea hauetan egindakoaz eta etorkizunerako erronkei buruz aritu gara


Albisteak – Page 5 – Gehitu.org\nGehitu, 1 July, 2020 1 min read\nGehitu elkartetik gertaera hau salatu nahi dugu: Joan den astelehenean, Euskadiko telebista publikoan emititzen den “El Conquis” saioko lehiakideetako bati elkarrizketa egiterakoan, Julian Iantzik izan zuen zoritxarreko atalaren harira, jarrera lesbofoboa gaitzetsi nahi dugu. Gehitu…\n2020ko E28ko astean hainbat artikulu argitaratu ditugu idatzizko hedabideetan. “¡Por una ley LGTBI ahora!” – Diario Vasco “Cultura y Derechos humanos LGTBI” – Noticias de Gipuzkoa “LGTBI+ Migratzaileak Eukal Herrian” – Gipuzkoako Hitza (Pág. 4)…\nGehitu, 29 June, 2020 1 min read\nMaite ditugunengatik….. LGTBI lege bat orain!!! “LGTB eskubideak giza eskubideak dira”. Horrela diote hainbat eta hainbat kartelek munduaren luze-zabalean, ekaina iristen denean. Eta Euskal Herrian ez dugu ahaztu behar eskubide horiek ez daudela ziurtatuta. Gure…\nInformazio gehiago edo parte hartu nahi baduzu, jo info@gehitu.org webgunera, eta adierazi euskal LGTBI Lege Integrala gaiaren atalean. Bestela, dei iezaguzu Gehituren 943 46 85 16 zenbakira, astelehenetik ostiralera 10:00-16:00 eta asteazkenetan 10:00-19:00.\nGehituko kide den Teresa Castro ilustratzaileak, L.S.B.Ana-ren historio ezberdinak kontatu izan dizkigu. Ikusezinak Irratiko saio berri honetan, Teresa Castrok, bere borroka pertsonal eta sozialak aurrera nola eramaten dituen eta bere ilustrazioen artean dagoen umore onaren…\nGehitu, 15 June, 2020 1 min read\nGehitu Magazinen 107. zenbakian argitaratua 2020ko apirila Sarbide – Deskarga\nGehitu, FELGTBko Politika Lesbikoen taldeak plazaratu duen Manifestua babesten du eta Ikusgaitasun Lesbikoaren Egunaren ospakizunera batzen da.\nBESTE LUMA BATZUK. LGTBI+ komunitatea eta Literatura Gehitu Magazinaren 107. zenbakia plazaratu dugu , liburuaren eguna ospatuz. *Paperezko bertsioa, alarma egoera pasata izango dugu. DESKARGA EZAZU PDF formatoan IKUSI EZAZU ISSUUn\nGehitu, 23 April, 2020 1 min read


EMA: AstraZeneca txertoa COVID-19ren aurka eraginkorra - odol koaguluak izateko probabilitate oso txikia - EU Reporter\nSendagaien Europako Agentziak (EMA) segurtasun batzordeak ondorioztatu du AstraZeneca txertoak COVID-19ren ondorioz ospitaleratzea eta heriotza prebenitzeko frogatutako eraginkortasuna odol koaguluak garatzeko aukera oso txikia dela.\nAstraZeneca txertoaren erabilera eteteak bizitza kostatu ote zitzaion jakiteko erantzun zuen Emer Cooke zuzendari exekutiboak: "Uste dut etengabe gogorarazi behar dugula pandemia honetan bizi dugun egoera zaila zein den. Heriotza eta ospitaleratzea saihesten lagun dezaketen seguru eta eraginkorrak diren txertoak ditugu. Txerto horiek erabili behar ditugu ".\n25 kasu txertoa hartu duten 20,000,000 pertsonetan\nKasu bakanak dira, odol-koaguluen zazpi kasu baino ez baitira odol-hodi anitzetan (koagulazio barneko zabaldua, DIC) eta garunetik odola drainatzen duten ontzietako 18 koagulu-kasu. Erresuma Batuko eta EEEko 20 milioi pertsona inguruk jaso zuten dagoeneko txertoa martxoaren 16tik aurrera. EMAren berrikuspenak ez du kausa loturarik aurkitu.\nBatzordeak zera baieztatu du:\nCOVID-19aren mehatxu hedatuari aurre egiteko txertoaren onurak (horrek berak koagulazio arazoak eragiten ditu eta hilgarria izan daiteke) bigarren mailako efektuen arriskua gainditzen jarraitzen du;\ntxertoa ez dago odol koaguluak izateko arrisku orokorra (gertaera tronboenbolikoak) jasotzen dutenen artean;\nez dago txertoaren lote zehatzei edo fabrikazio gune jakin batzuei lotutako arazorik.\nhala ere, txertoa trombozitopeniarekin loturiko odol-koaguluen kasu oso arraroekin lotu daiteke, hau da, odol-plaketen maila baxua (odolean koagulatzen laguntzen duten elementuak) odoljarioarekin edo odoljarioarekin batera, odola drainatzen duten ontzietan koaguluen kasu arraroak barne garunetik (CVST).\nItaliak, Frantziak eta Luxenburgok esan dute jada txertoaren erabilera berreskuratuko dutela, eta Suedia eta Espainia oraindik arautzaile nazionalaren baimenaren zain daude.\nGai erlazionatuak:AstraZenecaCovid-19Europako Sendagaien Agentziakezaugarri


Nola jakin nire txakurrak hezur minbizia duen? | Txakurren Mundua\nMinbizia, zoritxarrez, gizakiei zein txakurrei eragiten dien gaixotasuna da. Larrienetako bat osteosarkoma da, askoz ere arruntagoa txakur handietan txikietan baino.\nNola jakin nire txakurrak hezur minbizia duen? Batzuetan, zaintzaile batek ez du erraza arazo hau antzematea, beraz, lagunduko dizugu.\n1 Zer da hezur minbizia?\n2 Nola zaindu hezur minbizia duen txakurra?\nZer da hezur minbizia?\nHezurretako minbizia, osteosarkoma izenarekin ezagutzen dena, minbizi-zelulek sortutako gaixotasuna da, hezur-ehunari eragiten diona, batez ere biriketan metastasia sor dezaketen erradioari, humeroari eta femurrari.\nTxakurrak sintoma hauetakoren bat baldin badu, azkar eraman beharko dugu albaitariarengana diagnostikoa egin eta tratamendua hasteko:\nKanpotik proiektatzen diren begi-globoak (exoftalmia)\nBehin albaitariaren klinikan, gure txakurrak erradiografia bat lortuko du eta, minbizia susmatzen bada, Zitologia ere izango duzu, hau da, zelulen azterketa. Lagin hori mikroskopioaren bidez behatuko da, minbizia duten edo ez jakiteko.\nTratamendu eraginkorrena da kaltetutako gorputz-adarraren anputazioa eta kimioterapia. Dena den, jakin behar duzu ez dagoela hezur minbiziaren aurkako sendabiderik. Hala ere, animaliaren biziraupena 12 eta 18 hilabete bitartekoa da, kaltetutako gorputz adarra bakarrik moztu izan balitz baino askoz ere gehiago (3-4 hilabete).\nNola zaindu hezur minbizia duen txakurra?\nGure lagunari gaixotasun hori diagnostikatu badiote, garrantzitsua da segi zaintzen beti egin dugun moduan, hau da, maitasun eta konpainia handia emanez, albaitariak agindutako botikez gain. Era berean, txakurra asko mugitzea saihestu behar da, beraz, ibilaldiak laburtu edo kendu egingo dira, bere egoeraren arabera.\nArtikuluaren bide osoa: Txakurren mundua » Txakur orokorrak » Gaixotasun » Nola jakin nire txakurrak hezur minbizia duen?


Newsletter MUFACE - Komunikazioa - Portal Muface\nOngi etorri newsletter-zerbitzura, MUFACEren albiste-buletinera. Nahi baduzu, Mutualitateak bi hilean behin bidaliko dizu gure webguneko «Berriak» atalean argitaratutako edukietarako sarbidea. Ikusi, jarraian, zerbitzuaren harpidetza- eta baja-prozesurako baldintzak eta sarbidea.\nHARPIDETZA-BALDINTZAK ETA -PROZESUA.\nBorondatezko harpidetza-zerbitzu bat da, berariazko baimena eman behar da, eta MUFACEren konpromisoa da emandako datuak newsletterra bidaltzeko soilik erabiltzea. Datuen babesari buruzko esparru guztia orrialde honetako azken atalean kontsulta dezakezu. Nahi baduzu, baja eman ahal izango duzu, hurrengo atalean agertzen den estekan.\nHona hemen harpidetza-prozesuaren deskribapena:\nHelbide elektronikoa, DBLOren berariazko baimena eta captcha eskatzen dira.\nHelbide elektronikoa berretsi behar da (baliozkotasuna: 24 ordu).\n* HARPIDETZA EGITEKO ESTEKA (Gogoratu helbide elektronikoa 24 ordu igaro baino lehen berrestea).\nZERBITZUAN BAJA EMATEA\nHelbide elektronikoa eta captcha eskatzen dira.\n* ZERBITZUAN BAJA EMATEKO ESTEKA (Gogoratu helbide elektronikoa 24 ordu igaro baino lehen berrestea)\nZERBITZUAREN BESTE XEHETASUN BATZUK\nEz erantzun posta elektronikoko informaziorako edo buletina bidaltzeko bidalitako mezuei. Gure zerbitzuei buruzko kontsultaren bat baduzu, idatzi mutualistari arreta emateko web-formularioan (ESTEKA) . Zerbitzu hori MUFACEren app-aren bidez ere erabil daiteke.\nPRIBATUTASUNARI ETA DATUEN BABESARI BURUZKO OINARRIZKO INFORMAZIOA:\nMUFACEren jarduera-erregistroko datu pertsonalen tratamenduko jardueren artean daude «MUFACEk sustatutako hedapen-jarduerak», eta albiste-buletin elektroniko hau horien barruan dago. Buletinaren helburua da MUFACEren ekitaldi instituzionalei eta jarduerei buruzko informazioa ematea eta, batzuetan, ekitaldietan izena emateko aukera ematea. Tratamendurako legitimazioaren oinarria da zure helbide elektronikoaren erabilerari dagokionez –tratamendu honetan erabiltzen den datu bakarra– zuk adierazitako baimena.\nDatuak ez zaizkio lagako MUFACEren kanpoko ezein erakunderi. Zure datuen tratamenduaren arduraduna MUFACEren Idazkaritza Nagusia da. Ataritik, datuak eskuratzeko, zuzentzeko, ezabatzeko eta aurkatzeko eskubideak eta datuen babesari buruzko gainerako eskubideak baliatu ahal izango ditu, baita pribatutasunari eta datuen babesari buruzko informazio gehigarri eta zehatza kontsultatzeko ere . MUFACEko Datuak Babesteko ordezkariari ere kontsulta diezaiokezu datu pertsonalei lotutako eskubideen inguruan.


Dantzaren inguruan trukean aritzea du xede T-Danz jaialdiak - GARA\nDantzaren inguruan trukean aritzea du xede T-Danz jaialdiak\nEuskal dantza tradizionalaren eta dantza garaikidearen arteko topaketa eta trukerako hitzordu izan nahi du urriaren 2, 3 eta 4an Donibane Garazin ospatuko denak. Hilaren 21etik, bestalde, Jon Maiak eta Rêvolution Hip Hop taldeko kideek ikastaro bana eskainiko dute.\nT-Danz deitu dantza jaialdiaren lehen edizioa izango da Donibane Garazin ondoko urriaren 2, 3 eta 4an. Euskal dantza tradizionalaren eta dantza garaikidearen arteko topaketa eta trukerako aukera izan nahi du Garazikus herri agertokiak abiatu egitasmo berriak. «Dantzaren unibertso guztien arteko topaketa bat izan nahi du T-Danz-ek», argitu zuen Jean Yves Ostroyevski Garazikuseko zuzendariak.\nTopaketak, izan ere, irailaren 21ean abiatuko diren bi ikastaroekin hasiko dira. Kukai dantza taldetik Jon Maia eta Rêvolution Hip Hop dantza konpainiarekin gauzatuko dira. «Ipar Euskal Herriko dantzariei zuzendurikoak dira ikastaroak», zehaztu zuen berriz zuzendariak.\nIkastaro horiek izango dira, ondotik hiru egun iraungo dituen jaialdiaren abiapuntua, eta bertan sortuko diren lanak festibalean azalduko dira. Karrika eta Jai Alaien txandakatuko dira ikusgarriak. Horrela, urriaren 2an, lehen hitzordu nagusia Kukai Tanttaka konpainia arratseko bederatzietan jarrita duena izango bada ere, aurretik, kaleetan Dantzaz taldeak erakustaldiak egingo ditu. Larunbatean, berriz, Rêvolution taldea agertuko da. Igandea izango da egun garrantzitsuena. Goizetik arratsera, dantza herriko karriketan barna zabalduko da Ebats Lauetan deitu ekimenaren barruan. Ertza, Le Ballet des Zigues, Garaztarrak taldea eta Bardozeko KSI taldea eta ikastaroetan parte hartu duten dantzariak arituko dira. Igandeko egitaraua egunean bertan banatuko zaie herritarrei.